title: Σύσταση του Συμβουλίου, της 9ης Ιουλίου 2013 , σχετικά με το εθνικό πρόγραμμα μεταρρυθμίσεων του 2013 του Βελγίου και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου, 2012-2016

text:
               30.7.2013

               EL

               Επίσημη Εφημερίδα της Ευρωπαϊκής Ένωσης

               C 217/5

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 9ης Ιουλίου 2013
   σχετικά με το εθνικό πρόγραμμα μεταρρυθμίσεων του 2013 του Βελγίου και τη διατύπωση γνώμης του Συμβουλίου σχετικά με το πρόγραμμα σταθερότητας του Βελγίου, 2012-2016
   2013/C 217/02
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τις συστάσεις της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση νέας στρατηγικής για την απασχόληση και την ανάπτυξη, Ευρώπη 2020, βασιζόμενη στον μεγαλύτερο συντονισμό των οικονομικών πολιτικών, η οποία εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές τους για την απασχόληση.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 10 Ιουλίου 2012, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων του Βελγίου για το 2012 και εξέδωσε γνώμη σχετικά με το πρόγραμμα σταθερότητας του Βελγίου για την περίοδο 2012-2015.

               (5)

               Στις 28 Νοεμβρίου 2012, η Επιτροπή εξέδωσε την Ετήσια Επισκόπηση της Ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο του 2013 για τον συντονισμό των οικονομικών πολιτικών. Επίσης στις 28 Νοεμβρίου 2012, η Επιτροπή, βάσει του κανονισμού (ΕΕ) αριθ. 1176/2011, εξέδωσε την έκθεση του μηχανισμού επαγρύπνησης, στην οποία προσδιόρισε το Βέλγιο ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 7 Φεβρουαρίου 2013, ενέκρινε ψήφισμα σχετικά με την απασχόληση και τις κοινωνικές πτυχές στην ετήσια επισκόπηση της ανάπτυξης 2013 και ψήφισμα σχετικά με τη συμβολή στην ετήσια επισκόπηση της ανάπτυξης 2013.

               (7)

               Στις 14 Μαρτίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονισθεί η δημόσια διοίκηση.

               (8)

               Στις 10 Απριλίου 2013, η Επιτροπή δημοσίευσε τα αποτελέσματα της εμπεριστατωμένης επισκόπησης που εκπόνησε για το Βέλγιο, βάσει του άρθρου 5 του κανονισμού (ΕΕ) αριθ. 1176/2011. Βάσει της ανάλυσής της, η Επιτροπή καταλήγει στο συμπέρασμα ότι το Βέλγιο αντιμετωπίζει μακροοικονομικές ανισορροπίες, οι οποίες απαιτούν παρακολούθηση και δράση σε επίπεδο πολιτικής. Ειδικότερα, εξακολουθούν να χρήζουν ιδιαίτερης προσοχής οι μακροοικονομικές εξελίξεις στους τομείς της εξωτερικής ανταγωνιστικότητας των αγαθών και του χρέους, ιδίως όσον αφορά τις επιπτώσεις του υψηλού επιπέδου του δημόσιου χρέους στην πραγματική οικονομία.

               (9)

               Στις 29 Απριλίου 2013, το Βέλγιο υπέβαλε το οικείο πρόγραμμα σταθερότητας για την περίοδο 2012-2016 και το εθνικό του πρόγραμμα μεταρρυθμίσεων για το 2013. Για να ληφθεί υπόψη το γεγονός ότι είναι αλληλένδετα, τα δύο προγράμματα αξιολογήθηκαν ταυτοχρόνως.

               (10)

               Με βάση την αξιολόγηση του προγράμματος σταθερότητας, σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο, στο οποίο στηρίζονται οι δημοσιονομικές προβολές του εν λόγω προγράμματος, είναι ρεαλιστικό. Σε σύγκριση με τις εαρινές προβλέψεις των υπηρεσιών της Επιτροπής του 2013, στις οποίες γίνεται λόγος για στασιμότητα του ΑΕΠ το 2013 και για αύξησή του κατά 1,2 % το 2014, το σενάριο αυτό είναι ελαφρώς πιο αισιόδοξο (καθώς προβλέπει αύξηση 0,2 % και 1,5 %, αντιστοίχως). Από το 2010 και ιδίως το 2012, το Βέλγιο εφαρμόζει μέτρα εξυγίανσης και, επίσης το 2012, πραγματοποίησε διαρθρωτικές μεταρρυθμίσεις στο συνταξιοδοτικό σύστημα, το σύστημα παροχών ανεργίας και τις αγορές προϊόντων. Εντούτοις, η δημοσιονομική προσπάθεια δεν υπήρξε επαρκής ώστε να είναι σύμφωνη με τη σύσταση που απηύθυνε το Συμβούλιο στις 2 Δεκεμβρίου 2009 για τον τερματισμό της κατάστασης υπερβολικού ελλείμματος. Επίσης λόγω, αφενός, της ανακεφαλαιοποίησης του τραπεζικού ομίλου Dexia, η οποία είχε αρνητικό αντίκτυπο ύψους 0,8 % του ΑΕΠ στο έλλειμμα, και, αφετέρου, των χειρότερων από ό,τι αναμενόταν οικονομικών συνθηκών κατά το δεύτερο εξάμηνο του 2012, δεν κατέστη δυνατόν να τηρηθεί η προθεσμία διόρθωσης του υπερβολικού ελλείμματος του 2012. Λόγω αυτού, προβλέπεται πλέον ότι το έλλειμμα θα υποχωρήσει κάτω της τιμής αναφοράς 3 % του ΑΕΠ που προβλέπει η Συνθήκη από το 2013.
               Στόχος της δημοσιονομικής στρατηγικής που περιγράφεται στο πρόγραμμα σταθερότητας είναι η ισοσκέλιση του προϋπολογισμού σε διαρθρωτικούς όρους έως το 2015 και η επίτευξη του μεσοπρόθεσμου στόχου (ΜΔΣ) το 2016. Το πρόγραμμα σταθερότητας τροποποίησε τον ΜΔΣ από πλεόνασμα 0,5 % σε 0,75 % του ΑΕΠ. Ο ΜΔΣ είναι σύμφωνος με τις απαιτήσεις του συμφώνου σταθερότητας και ανάπτυξης. Το πρόγραμμα σταθερότητας είναι συμβατό με τη νέα προθεσμία της διαδικασίας υπερβολικού ελλείμματος έως το 2013, αλλά, σύμφωνα με τις εαρινές προβλέψεις των υπηρεσιών της Επιτροπής το 2013, το περιθώριο ασφαλείας για την αποφυγή της υπέρβασης της τιμής αναφοράς 3 % του ΑΕΠ που προβλέπει η Συνθήκη είναι στενό, με προβλεπόμενο έλλειμμα ύψους 2,9 % του ΑΕΠ το 2013. Η προγραμματιζόμενη ετήσια πρόοδος σε σχέση με τον ΜΔΣ, ο οποίος προβλέπεται να επιτευχθεί έως το 2016, υπερβαίνει το 0,5 % του ΑΕΠ (σε διαρθρωτικούς όρους). Δεν έχουν προσδιορισθεί μέτρα εξυγίανσης πέραν του 2013. Σύμφωνα με τις πληροφορίες που περιλαμβάνονται στο πρόγραμμα σταθερότητας, ο ρυθμός αύξησης των δημοσίων δαπανών την περίοδο 2014-2016, εκτός των μέτρων διακριτικής ευχέρειας, αναμένεται να συμβάλει σε ετήσια διαρθρωτική προσαρμογή για την επίτευξη του ΜΔΣ κατά 0,5 % του ΑΕΠ. Σύμφωνα με το πρόγραμμα σταθερότητας, ο δείκτης δημόσιου χρέους θα φθάσει στην ανώτατη τιμή του 100 % του ΑΕΠ το 2013 και θα υποχωρήσει σταδιακά στο 93 % του ΑΕΠ έως το 2016. Από το 2014 έως το 2016, το Βέλγιο αναμένεται ότι θα βρίσκεται σε μεταβατική περίοδο όσον αφορά τη συμμόρφωση προς το κριτήριο του χρέους. Σύμφωνα με τα σχέδια, η τιμή αναφοράς για το χρέος θα επιτευχθεί στα τέλη της μεταβατικής περιόδου. Βάσει των εαρινών προβλέψεων των υπηρεσιών της Επιτροπής το 2013, στις οποίες ο δείκτης δημόσιου χρέους προβλέπεται να ανέλθει στο 101,4 % το 2013 και να αυξηθεί περαιτέρω στο 102,1 % του ΑΕΠ το 2014, με βάση παραδοχή μη μεταβολής της πολιτικής, η μετάβαση προς τον κανόνα περί μείωσης του χρέους δεν θα επιτευχθεί το 2014, πράγμα που δείχνει ότι η πρόοδος προς την επίτευξη του ΜΔΣ δεν είναι επαρκής. Το πρόγραμμα σταθερότητας δεν εξηγεί πώς η σχεδιαζόμενη προσαρμογή θα επιμερισθεί μεταξύ των διαφόρων επιπέδων διακυβέρνησης, ζήτημα που θίγεται επίσης στην περυσινή σύσταση για το Βέλγιο. Εκτός από ένα βάσει κανόνων πολυετές πλαίσιο για τη γενική κυβέρνηση, είναι ανάγκη να εκπονηθούν και να συμφωνηθούν συγκεκριμένες ρυθμίσεις συντονισμού, ώστε να εξασφαλισθούν και να εφαρμοσθούν ισχυρότερες, αυτόματες δεσμεύσεις από τις περιφέρειες, τους δήμους και τις τοπικές αρχές, για την επίτευξη των δημοσιονομικών στόχων.

               (11)

               Το Βέλγιο αντιμετωπίζει σημαντική προβλεπόμενη αύξηση των δαπανών που συνδέονται με τη δημογραφική γήρανση (+ 2,0 ποσοστιαίες μονάδες του ΑΕΠ) ήδη κατά την περίοδο 2010-2020, ιδίως στους τομείς των συντάξεων και της μακροχρόνιας περίθαλψης. Η μεταρρύθμιση που έχει αρχίσει στον τομέα της κοινωνικής ασφάλισης γήρατος αναμένεται να έχει θετικό αντίκτυπο στην απασχόληση ατόμων μεγαλύτερης ηλικίας. Παρ’ όλα αυτά, από τις προβλέψεις προκύπτει ότι το Βέλγιο δεν θα επιτύχει τον στόχο που έθεσε το ίδιο για το 2020 στον τομέα αυτόν. Δεδομένου του μεγέθους της πρόκλησης, θα χρειασθεί να καταβληθούν πρόσθετες προσπάθειες για να καλυφθεί η διαφορά μεταξύ της πραγματικής ηλικίας συνταξιοδότησης και του εκ του νόμου προβλεπόμενου ορίου συνταξιοδότησης. Η λήψη μέτρων για τη σύνδεση του εκ του νόμου προβλεπόμενου ορίου συνταξιοδότησης με τις εξελίξεις του προσδόκιμου ζωής θα επέτρεπαν τη διασφάλιση της βιωσιμότητας του συνταξιοδοτικού συστήματος μακροπρόθεσμα. Η ανάγκη να εξασφαλισθεί η οικονομική βιωσιμότητα θα πρέπει να εξισορροπείται με την ανάγκη να διατηρηθεί η επάρκεια των συστημάτων κοινωνικής ασφάλισης γήρατος. Στον τομέα της μακροχρόνιας περίθαλψης, λαμβανομένου υπόψη του σχετικά υψηλού κόστους της φροντίδας σε ιδρύματα περίθαλψης στο Βέλγιο, θα πρέπει να εξετασθούν η βελτίωση της σχέσης κόστους-οφέλους των δημόσιων δαπανών στις υπηρεσίες μακροχρόνιας περίθαλψης, μέτρα εξοικονόμησης κόστους όπως η πρόληψη και η αποκατάσταση στον τομέα της υγείας, καθώς και η δημιουργία καλύτερων συνθηκών για ανεξάρτητη διαβίωση.

               (12)

               Η μακροπρόθεσμη απώλεια ανταγωνιστικότητας του Βελγίου οφείλεται σε αρκετούς παράγοντες, όπως το σύστημα καθορισμού των μισθών, δυσλειτουργίες στις αγορές εισροών και παράγοντες οι οποίοι δεν συνδέονται με το κόστος αλλά με την ικανότητα καινοτομίας της οικονομίας. Ο «μισθολογικός κανόνας» του 1996, ο οποίος αποσκοπούσε στη διατήρηση της ανταγωνιστικότητας έναντι των κύριων εμπορικών εταίρων, δεν εκπλήρωσε πάντοτε τον σκοπό για τον οποίο θεσπίσθηκε. Τα άμεσα μέτρα που έχουν ληφθεί μέχρι τώρα για να ευθυγραμμίσουν περισσότερο την εξέλιξη των αμοιβών με τα επίπεδα παραγωγικότητας αποτελούν βήματα προς την ορθή κατεύθυνση, δεν επαρκούν όμως για να εξασφαλίσουν μακροπρόθεσμα αντιστοιχία στην εξέλιξη αμοιβών και παραγωγικότητας. Εξακολουθούν να χρειάζονται διαρθρωτικές βελτιώσεις στο πλαίσιο των μισθολογικών διαπραγματεύσεων. Αυτές συμπεριλαμβάνουν αυτόματες διορθώσεις εάν δεν τηρείται ο μισθολογικός κανόνας ή εάν η αύξηση του δείκτη υγείας υπερβεί τις αυξήσεις μισθών στους κύριους εμπορικούς εταίρους. Το σύστημα μισθολογικής διαπραγμάτευσης θα πρέπει να εξασφαλίζει ότι η εξέλιξη των μισθών θα συμβαδίζει με τη δυναμική της παραγωγικότητας σε υποπεριφερειακό και τοπικό επίπεδο. Το Βέλγιο ειδικεύεται σε ενδιάμεσα προϊόντα για τα οποία ο διεθνής ανταγωνισμός είναι έντονος, γεγονός που καθιστά δύσκολο να συνυπολογίζονται στην τελική τιμή οι διακυμάνσεις των τιμών των εισροών. Παρόλο που το προηγμένο σύστημα έρευνας και καινοτομίας (Ε&Κ) του Βελγίου συνέβαλε στον μετριασμό του προβλήματος της ανταγωνιστικότητας κόστους, η Ε&Κ στις επιχειρήσεις εξακολουθεί να χαρακτηρίζεται από μεγάλο βαθμό συγκέντρωσης ενώ η ευρύτερη εφαρμογή των αποτελεσμάτων της Ε&Κ στις επιχειρήσεις παρουσιάζει υστέρηση. Οι βασικές συνθήκες για την επιτάχυνση της μετάβασης προς μια οικονομία μεγαλύτερης έντασης γνώσης θα πρέπει να βελτιωθούν, με έμφαση στην επιχειρηματικότητα, δίνοντας ώθηση στη δυναμική των επιχειρήσεων και στον σχηματισμό ανθρώπινου κεφαλαίου.

               (13)

               Οι τιμές της ηλεκτρικής ενέργειας και πολλών άλλων αγαθών και υπηρεσιών είναι υψηλότερες στο Βέλγιο από ό,τι σε άλλα κράτη μέλη, γεγονός που μαρτυρεί ασθενή ανταγωνισμό και διαρθρωτικούς φραγμούς. Στον τομέα του λιανικού εμπορίου, οι τιμές παραμένουν άνω του μέσου όρου της ζώνης του ευρώ, ενώ περιορισμοί που ισχύουν στις επαγγελματικές υπηρεσίες εμποδίζουν την ανάπτυξη καινοτόμων επιχειρηματικών προτύπων και περιορίζουν τις επενδύσεις. Το Βέλγιο επιτέλεσε περιορισμένη μόνο πρόοδο όσον αφορά τη βελτίωση του ανταγωνισμού στις βιομηχανίες δικτύου, ενώ παραμένει ατελής η δημιουργία ισχυρών και ανεξάρτητων ρυθμιστικών αρχών. Το Βέλγιο εμφανίζει το δεύτερο χαμηλότερο ποσοστό διείσδυσης κινητών ευρυζωνικών υπηρεσιών στην Ένωση, γεγονός που σε μεγάλο βαθμό οφείλεται σε προβλήματα σχετικά με το κανονιστικό πλαίσιο και τον συντονισμό όσον αφορά τη διαθεσιμότητα φάσματος. Παρόλο που η αύξηση της μεταστροφής των καταναλωτών προς άλλους παρόχους περιόρισε την κυριαρχία του παραδοσιακού φορέα παραγωγής ενέργειας, ο ανταγωνισμός στη λιανική αγορά ηλεκτρικής ενέργειας και φυσικού αερίου και στη χονδρική αγορά ηλεκτρικής ενέργειας εξακολουθεί να αποτελεί πρόκληση, δεδομένου ότι το υψηλό κόστος διανομής συμβάλλει σε δυσανάλογο βαθμό στα καθαρά επίπεδα τιμών για τους βιομηχανικούς χρήστες σε σύγκριση με τις γειτονικές χώρες. Η απόφαση του Βελγίου να επιβάλει έλεγχο στις λιανικές τιμές ηλεκτρικής ενέργειας και φυσικού αερίου που χρεώνονται σε τελικούς χρήστες ενδέχεται να λειτουργήσει ανασταλτικά όσον αφορά τις επενδύσεις σε παραγωγική ικανότητα και την είσοδο νέων ανταγωνιστών στην αγορά. Οι όροι αδειοδότησης στον τομέα των ταχυδρομείων εξακολουθούν να προκαλούν προβληματισμό. Οι εγχώριες σιδηροδρομικές μεταφορές επιβατών δεν είναι ανοιχτές στον ανταγωνισμό και η νομοθεσία περί λιμενεργατικών θεμάτων δεν έχει εκσυγχρονισθεί. Δεδομένης της σημασίας όλων των προαναφερόμενων τομέων για τον ανταγωνισμό, τα μέτρα αυτά θα πρέπει να ληφθούν επειγόντως.

               (14)

               Το βελγικό φορολογικό σύστημα εξαρτάται σε δυσανάλογο βαθμό από τους άμεσους φόρους και περιλαμβάνει νομικά κενά που το καθιστούν λιγότερο δίκαιο. Παρόλο που το Βέλγιο κατέβαλε κάποιες προσπάθειες για μείωση της συνολικής φορολογικής επιβάρυνσης της εργασίας, ο τεκμαρτός συντελεστής φορολογίας παραμένει μεταξύ των υψηλότερων στην Ένωση για τις περισσότερες κατηγορίες εργαζομένων. Το Βέλγιο εξακολουθεί να αποτελεί μια από τις χώρες με το χαμηλότερο μερίδιο φορολογικών εσόδων από περιβαλλοντικούς φόρους. Υπάρχουν περιθώρια απλούστευσης του φορολογικού συστήματος και βελτίωσης της αποτελεσματικότητάς του, μεταξύ άλλων με τη μείωση και τον εξορθολογισμό των φορολογικών δαπανών, καθώς και με την κατάργηση αδικαιολόγητων ή αναποτελεσματικών μειωμένων συντελεστών ΦΠΑ.

               (15)

               Το Βέλγιο κατατρύχεται από χαμηλότερη του μέσου όρου και στάσιμη συμμετοχή στην αγορά εργασίας, καθώς και από σημαντικές αποκλίσεις των ποσοστών απασχόλησης και ανεργίας στις διάφορες περιφέρειες και πληθυσμιακές υποομάδες. Στις πληθυσμιακές ομάδες με τη χαμηλότερη συμμετοχή στην αγορά εργασίας συγκαταλέγονται τα άτομα που προέρχονται από οικογένειες μεταναστών, οι ηλικιωμένοι και οι χαμηλής ειδίκευσης νέοι σε όλες τις περιφέρειες. Οι ομάδες αυτές είναι συγχρόνως περισσότερο εκτεθειμένες στους κινδύνους της φτώχειας και του κοινωνικού αποκλεισμού. Η μεταρρύθμιση του συστήματος παροχών ανεργίας αποτελεί βήμα προς τη σωστή κατεύθυνση αλλά αυτή καθαυτή δεν θα μπορέσει να εξασφαλίσει καλύτερη αντιστοίχιση μεταξύ προσφοράς και ζήτησης εργασίας, εκτός εάν συνοδευτεί από την προσφορά, αφενός, ουσιαστικής συνδρομής για την αναζήτηση εργασίας και, αφετέρου, δυνατοτήτων κατάρτισης. Η αλληλεπίδραση μεταξύ των στοχοθετημένων μειώσεων σε ομοσπονδιακό επίπεδο και των προγραμμάτων στήριξης της απασχόλησης που εφαρμόζονται από τις περιφέρειες περιπλέκει σημαντικά την κατάσταση. Μολονότι τα μέτρα υπέρ των χαμηλής ειδίκευσης νέων είναι πιθανό να ωφελήσουν επίσης τους μετανάστες, είναι αναγκαίο να χαραχθεί μια ευρύτερη στρατηγική ειδικά για τη συγκεκριμένη αυτή ομάδα-στόχο. Πέραν τούτου, θα ήταν δύσκολη η αντιμετώπιση ορισμένων αναντιστοιχιών στην αγορά εργασίας εάν δεν αυξηθεί σημαντικά η διαπεριφερειακή κινητικότητα του εργατικού δυναμικού. Χρειάζεται να διερευνηθούν ενδελεχέστερα οι τρόποι με τους οποίους θα καταστεί περισσότερο διαφανής και αποτελεσματική η παροχή εκπαίδευσης και κατάρτισης και θα ενισχυθεί η συνέργεια μεταξύ των διαφόρων παρόχων κατάρτισης.

               (16)

               Σύμφωνα με τις προβλέψεις για τις εκπομπές αερίων του θερμοκηπίου έως το 2020, το Βέλγιο δεν θα επιτύχει τον στόχο για μείωσή τους κατά 15 %. Παραμένει ασαφές πώς θα επιτευχθεί ο στόχος αυτός με τις μεμονωμένες πρωτοβουλίες που λαμβάνουν οι διάφορες αρχές ή πώς θα γίνει η κατανομή των βαρών μεταξύ των περιφερειών. Ο αντίκτυπος που θα έχουν τα συνδυασμένα μέτρα στη μείωση των εκπομπών, ιδίως από τους τομείς των μεταφορών και των κατασκευών, παραμένει ασαφής. Η κυκλοφοριακή συμφόρηση αποτελεί δυσβάστακτο βάρος για τη βελγική οικονομία, το οποίο υπολογίζεται ότι ανέρχεται ακόμη και στο 2 % του ΑΕΠ και είναι ένα από τα υψηλότερα στην Ευρώπη, όμως η εφαρμογή του νέου συστήματος φορολόγησης της κυκλοφορίας στις τρεις περιφέρειες αναβλήθηκε έως το 2016.

               (17)

               Τα ζητήματα συντονισμού που είναι εγγενή στην ιδιαίτερα περιφερειοποιημένη δομή της χώρας καθιστούν ακόμα πιο αναγκαία την αποτελεσματική οργάνωση της δημόσιας διακυβέρνησης, καθώς η παρουσία πολλαπλών δικτύων, επιπέδων και φορέων ενδέχεται να προκαλεί αλληλεπικαλύψεις, εξασθένηση της διακυβέρνησης και αύξηση των διοικητικών δαπανών. Τέτοιου είδους ζητήματα προκύπτουν όσον αφορά τη φορολογία και την κατανομή των βαρών στη δημοσιονομική προσπάθεια, μεταξύ άλλων για την εκπαίδευση και την κοινωνική ασφάλιση, η οποία εν γένει απαιτεί περισσότερη συνεργασία και συντονισμό.

               (18)

               Στο πλαίσιο του Ευρωπαϊκού Εξαμήνου, η Επιτροπή διενήργησε συνολική ανάλυση της οικονομικής πολιτικής του Βελγίου. Αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων και εξέδωσε εμπεριστατωμένη επισκόπηση. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στο Βέλγιο, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της Επιτροπής στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 7 κατωτέρω.

               (19)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (5) αντικατοπτρίζεται ιδίως στη σύσταση 1 κατωτέρω.

               (20)

               Βάσει των αποτελεσμάτων της εμπεριστατωμένης επισκόπησης της Επιτροπής και της αξιολόγησης αυτής, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που εξέδωσε βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 5 κατωτέρω.

               (21)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Επ’ αυτής της βάσεως, το Συμβούλιο απηύθυνε ειδικές συστάσεις προς τα κράτη μέλη που χρησιμοποιούν ως νόμισμα το ευρώ (6). Ως χώρα που έχει ως εθνικό νόμισμα το ευρώ, το Βέλγιο θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στο Βέλγιο να αναλάβει δράση κατά την περίοδο 2013-2014 προκειμένου:

               1.

               Να θεσπίσει πρόσθετα μέτρα για να επιτύχει τη διαρθρωτική πορεία προσαρμογής που καθορίζεται στην απόφαση με την οποία το Συμβούλιο ειδοποιεί το Βέλγιο να διορθώσει το υπερβολικό έλλειμμα έως το 2013 και να ενισχύσει τη διατηρησιμότητα και αξιοπιστία της εξυγίανσης. Για τη μόνιμη διόρθωση των δημοσιονομικών ανισορροπιών απαιτείται να εφαρμοσθούν κατά τρόπο αξιόπιστο φιλόδοξες διαρθρωτικές μεταρρυθμίσεις, οι οποίες θα αύξαιναν την ικανότητα προσαρμογής και θα έδιναν ώθηση στη δυνητική ανάπτυξη. Μετά τη διόρθωση του υπερβολικού ελλείμματος, πρέπει να συνεχισθεί η διαρθρωτική προσαρμογή με τον κατάλληλο ρυθμό, προκειμένου να επιτευχθεί ο μεσοπρόθεσμος στόχος έως το 2016 και να ληφθεί μέριμνα ώστε ο υψηλός δείκτης δημοσίου χρέους να τεθεί σε σταθερά καθοδική πορεία. Προς τον σκοπό αυτόν, να υποβάλει, έως την 15η Οκτωβρίου 2013, προτάσεις για ευνοϊκά προς την ανάπτυξη διαρθρωτικά μέτρα για το 2014 με τα οποία θα εξασφαλισθεί η διατηρήσιμη διόρθωση του υπερβολικού ελλείμματος και η πραγματοποίηση επαρκούς προόδου προς τον μεσοπρόθεσμο στόχο. Να μεριμνήσει για την εξισορρόπηση της πορείας προσαρμογής σταδιακά ή ακόμα και κατά την έναρξη της περιόδου. Να θεσπίσει συγκεκριμένες ρυθμίσεις συντονισμού, ώστε, αφενός, να εξασφαλίσει τον δεσμευτικό χαρακτήρα των δημοσιονομικών στόχων σε ομοσπονδιακό και υποομοσπονδιακό επίπεδο σε μια μεσοπρόθεσμη προοπτική προγραμματισμού, μεταξύ άλλων μέσω της έγκαιρης θέσπισης κανόνα για ισοσκελισμένο/πλεονασματικό προϋπολογισμό γενικής κυβέρνησης σύμφωνα με τις απαιτήσεις της Συνθήκης για τη σταθερότητα, τον συντονισμό και τη διακυβέρνηση στην οικονομική και νομισματική ένωση και, αφετέρου, να αυξήσει τη διαφάνεια της κατανομής των βαρών και τη λογοδοσία σε όλα τα επίπεδα διακυβέρνησης.

               2.

               Να εντείνει τις προσπάθειες για κάλυψη της διαφοράς μεταξύ της πραγματικής ηλικίας συνταξιοδότησης και του εκ του νόμου προβλεπόμενου ορίου συνταξιοδότησης, μεταξύ άλλων επιδιώκοντας τις εν εξελίξει μεταρρυθμίσεις για τη μείωση των δυνατοτήτων πρόωρης συνταξιοδότησης. Να στηρίξει τις μεταρρυθμίσεις των συστημάτων ασφάλισης γήρατος με μέτρα στήριξης της απασχόλησης και με μεταρρυθμίσεις της αγοράς εργασίας που συμβάλλουν στην ενεργό γήρανση. Να αυξήσει την πραγματική ηλικία συνταξιοδότησης μέσω της εναρμόνισης της ηλικίας συνταξιοδότησης ή των συνταξιοδοτικών παροχών με τις αλλαγές στο προσδόκιμο ζωής. Να συνεχίσει να βελτιώνει τη σχέση κόστους-οφέλους των δημόσιων δαπανών στον τομέα της μακροχρόνιας φροντίδας σε ιδρύματα περίθαλψης.

               3.

               Να αποκαταστήσει την ανταγωνιστικότητα, να συνεχίσει τις τρέχουσες προσπάθειες για μεταρρύθμιση του συστήματος καθορισμού των μισθών, συμπεριλαμβανομένης της τιμαριθμικής αναπροσαρμογής των μισθών· συγκεκριμένα, λαμβάνοντας διαρθρωτικά μέτρα, σε διαβούλευση με τους κοινωνικούς εταίρους και σύμφωνα με την εθνική πρακτική, για να εξασφαλίσει ότι το σύστημα καθορισμού των μισθών είναι συμβατό με την εξέλιξη της ανταγωνιστικότητας, ότι λαμβάνει υπόψη υποπεριφερειακές και τοπικές διαφορές στην παραγωγικότητα και στις συνθήκες της αγοράς εργασίας και ότι είναι σε θέση να προβαίνει αυτομάτως σε διορθώσεις όταν η εξέλιξη των μισθών υπονομεύει την ανταγωνιστικότητα κόστους.

               4.

               Να προτείνει συγκεκριμένα και χρονικά προσδιορισμένα διαρθρωτικά μέτρα για τη βελτίωση του ανταγωνισμού στον τομέα των υπηρεσιών, καταργώντας τους φραγμούς στο λιανικό εμπόριο και τους υπερβολικούς περιορισμούς στις επαγγελματικές υπηρεσίες και να βελτιώσει την παροχή κινητών ευρυζωνικών υπηρεσιών. Να συνεχίσει να βελτιώνει τη λειτουργία του τομέα της ενέργειας μειώνοντας το κόστος διανομής και παρακολουθώντας τις τιμές στην αγορά λιανικής και να ενισχύσει την ανεξαρτησία των ρυθμιστικών αρχών στους τομείς της ενέργειας, των τηλεπικοινωνιών και των μεταφορών (σιδηρόδρομοι, αεροδρόμια). Να καταργήσει τους εναπομένοντες κανονιστικούς φραγμούς στον τομέα των ταχυδρομείων.

               5.

               Να υποβάλει σαφείς και χρονικά προσδιορισμένες προτάσεις για τη μετατόπιση της φορολογίας από την εργασία προς λιγότερο στρεβλωτικές για την ανάπτυξη φορολογικές βάσεις, διερευνώντας ιδίως τις δυνατότητες επιβολής περιβαλλοντικών φόρων, π.χ. στο ντίζελ, στα καύσιμα θέρμανσης και στην ιδιωτική χρήση αυτοκινήτων εταιρειών. Να απλουστεύσει το φορολογικό σύστημα μειώνοντας τις φορολογικές δαπάνες στη φορολογία εισοδήματος, αυξάνοντας την αποτελεσματικότητα της είσπραξης του ΦΠΑ και βελτιώνοντας τη φορολογική συμμόρφωση με την κάλυψη των υφιστάμενων κενών της νομοθεσίας.

               6.

               Να περιορίσει τα αντικίνητρα η για εργασία εξασφαλίζοντας την αποτελεσματική τήρηση των απαιτήσεων αναζήτησης εργασίας και την παροχή εξατομικευμένης συνδρομής σε όλους τους ανέργους κατά την αναζήτηση εργασίας. Να λάβει μέτρα για την αύξηση της διαπεριφερειακής κινητικότητας. Να απλουστεύσει και να ενισχύσει τη συνοχή μεταξύ της στήριξης στην απασχόληση, των πολιτικών ενεργοποίησης, της αντιστοίχισης της προσφοράς και ζήτησης εργασίας, και των πολιτικών εκπαίδευσης, διά βίου μάθησης και επαγγελματικής κατάρτισης για ηλικιωμένους και νέους. Να χαράξει συνολικές στρατηγικές κοινωνικής ένταξης και αγοράς εργασίας των ατόμων που προέρχονται από οικογένειες μεταναστών.

               7.

               Να λάβει συγκεκριμένα μέτρα και να καταλήξει σε συμφωνία για σαφή καταμερισμό προσπαθειών μεταξύ ομοσπονδιακών και περιφερειακών αρχών ώστε να πραγματοποιήσει πρόοδο προς την επίτευξη των στόχων για μείωση των εκπομπών αερίου.

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρήθηκαν για το 2013 με την απόφαση 2013/208/ΕΕ του Συμβουλίου, της 22ας Απριλίου 2013, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 118 της 30.4.2013, σ. 21).

      (4)  ΕΕ C 219 της 24.7.2012, σ. 5.

      (5)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (6)  Βλέπε σελίδα 97 της παρούσας Επίσημης Εφημερίδας.


title: 2011/24/ΕΕ: Σύσταση της Επιτροπής, της 11ης Ιανουαρίου 2011 , σχετικά με την πιστοποίηση επιχειρήσεων του αμυντικού τομέα δυνάμει του άρθρου 9 της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας  Κείμενο που παρουσιάζει ενδιαφέρον για τον ΕΟΧ

text:
               15.1.2011

               EL

               Επίσημη Εφημερίδα της Ευρωπαϊκής Ένωσης

               L 11/62

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 11ης Ιανουαρίου 2011
   σχετικά με την πιστοποίηση επιχειρήσεων του αμυντικού τομέα δυνάμει του άρθρου 9 της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας
   (Κείμενο που παρουσιάζει ενδιαφέρον για τον ΕΟΧ)
   (2011/24/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Στο άρθρο 9 της οδηγίας 2009/43/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για την απλούστευση των όρων και προϋποθέσεων για τις μεταφορές προϊόντων συνδεόμενων με τον τομέα της άμυνας εντός της Κοινότητας (1) καθορίζονται τα κριτήρια για την πιστοποίηση από τα κράτη μέλη των επιχειρήσεων του αμυντικού τομέα που είναι εγκατεστημένες στην επικράτειά τους ως παραληπτών προϊόντων συνδεόμενων με τον τομέα της άμυνας τα οποία μεταφέρονται βάσει γενικών αδειών μεταφοράς.

               (2)

               Η πιστοποίηση των επιχειρήσεων αποτελεί βασικό στοιχείο του απλουστευμένου συστήματος αδειοδότησης που εισήχθη με την οδηγία 2009/43/ΕΚ.

               (3)

               Οι διαφορετικές ερμηνείες των κριτηρίων πιστοποίησης από τα κράτη μέλη θα μπορούσαν να παρεμποδίσουν την εφαρμογή της οδηγίας 2009/43/ΕΚ και την επίτευξη του προβλεπόμενου σε αυτή στόχου της απλούστευσης.

               (4)

               Η συγκλίνουσα ερμηνεία και εφαρμογή των κριτηρίων πιστοποίησης από τα κράτη μέλη είναι σημαντικές παράμετροι για την αμοιβαία αναγνώριση των πιστοποιητικών που αναφέρεται στο άρθρο 9 παράγραφος 6 της οδηγίας 2009/43/ΕΚ και για την ευρεία χρήση γενικών αδειών.

               (5)

               Οι εκπρόσωποι των κρατών μελών στην επιτροπή που συγκροτήθηκε βάσει του άρθρου 14 της οδηγίας 2009/43/ΕΚ υποστήριξαν ότι η συγκλίνουσα ερμηνεία και εφαρμογή των κριτηρίων πιστοποίησης μπορεί να επιτευχθεί με την έκδοση σύστασης της Επιτροπής.

               (6)

               Ως εκ τούτου, οι εκπρόσωποι των κρατών μελών στην επιτροπή που συγκροτήθηκε βάσει του άρθρου 14 της οδηγίας 2009/43/ΕΚ συνέστησαν ομάδα εργασίας με αντικείμενο την εκπόνηση κατευθυντήριων γραμμών για την πιστοποίηση επιχειρήσεων του αμυντικού τομέα δυνάμει του άρθρου 9 της οδηγίας 2009/43/ΕΚ.

               (7)

               Οι κατευθυντήριες γραμμές που εκτίθενται στην παρούσα σύσταση βασίζονται στις βέλτιστες πρακτικές ορισμένων κρατών μελών, οι οποίες έχουν αποδειχτεί αποδοτικές και εφαρμόσιμες,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   1.   ΤΑ ΚΡΙΤΗΡΙΑ ΠΙΣΤΟΠΟΙΗΣΗΣ

   1.1.   Αξιολόγηση των κριτηρίων που ορίζονται στα στοιχεία α) και β) του άρθρου 9 παράγραφος 2

   Επιλέξιμες για πιστοποίηση πρέπει να είναι μόνον οι παραλήπτριες επιχειρήσεις που όντως κατασκευάζουν προϊόντα συνδεόμενα με τον τομέα της άμυνας ή ημιτελή προϊόντα συνδεόμενα με τον τομέα της άμυνας που καλύπτονται από την οδηγία 2009/43/ΕΚ, αποτελούμενα από κατασκευαστικά μέρη και/ή συστήματα και υποσυστήματα τα οποία έχουν αγοραστεί από τρίτα μέρη, με σκοπό τη διάθεσή τους στην αγορά με τη δική τους επωνυμία ή εμπορικό σήμα.
   Οι πιστοποιημένες παραλήπτριες επιχειρήσεις πρέπει να χρησιμοποιούν τα συνδεόμενα με τον τομέα της άμυνας προϊόντα, τα οποία παραλαμβάνονται βάσει των γενικών αδειών μεταφοράς που αναφέρονται στο στοιχείο β) του άρθρου 5 παράγραφος 2 της οδηγίας 2009/43/ΕΚ, για τη δική τους παραγωγή (η οποία περιλαμβάνει και την ενσωμάτωση κατασκευαστικών μερών σε άλλα προϊόντα ή την ενσωμάτωση των εν λόγω μερών ως εξαρτημάτων ή ανταλλακτικών) και δεν πρέπει να τα επαναμεταφέρουν ή να τα εξάγουν ως έχουν (παρά μόνον για σκοπούς συντήρησης ή επισκευής) σε περίπτωση που απαιτείται προηγούμενη εξουσιοδότηση από κράτος μέλος καταγωγής.
   Οι αρμόδιες αρχές πρέπει να μπορούν, εφόσον κρίνεται αναγκαίο και πριν από την έκδοση πιστοποιητικού, να ζητούν δήλωση από την παραλήπτρια επιχείρηση με την οποία η τελευταία θα δεσμεύεται ως προς τα ακόλουθα:

               α)

               να χρησιμοποιεί τα συνδεόμενα με τον τομέα της άμυνας προϊόντα, τα οποία παραλαμβάνονται βάσει των γενικών αδειών που αναφέρονται στο στοιχείο β) του άρθρου 5 παράγραφος 2 της οδηγίας 2009/43/ΕΚ, για τη δική της παραγωγή·

               β)

               να απέχει από την επαναμεταφορά ή την εξαγωγή των εν λόγω προϊόντων ως έχουν, εκτός εάν αυτό γίνεται για σκοπούς συντήρησης ή επισκευής.

         1.2.   Προμήθειες σε παραλήπτριες επιχειρήσεις που πραγματοποιούν αγορές προς αποκλειστική χρήση από τις ένοπλες δυνάμεις κράτους μέλους βάσει των γενικών αδειών μεταφοράς που αναφέρονται στο στοιχείο α) του άρθρου 5 παράγραφος 2 της οδηγίας 2009/43/ΕΚ

   Οι παραλήπτριες επιχειρήσεις που χαρακτηρίζονται αναθέτουσες αρχές κατά την έννοια του άρθρου 1 παράγραφος 9 της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου (2), και πραγματοποιούν αγορές προς αποκλειστική χρήση από τις ένοπλες δυνάμεις κράτους μέλους, πρέπει να έχουν το δικαίωμα να παραλαμβάνουν συνδεόμενα με τον τομέα της άμυνας προϊόντα βάσει των γενικών αδειών που αναφέρονται στο στοιχείο α) του άρθρου 5 παράγραφος 2 της οδηγίας 2009/43/ΕΚ χωρίς να είναι πιστοποιημένες.
   1.3.   Αξιολόγηση των κριτηρίων που ορίζονται στα στοιχεία γ) και στ) του άρθρου 9 παράγραφος 2

   Το ανώτερο διευθυντικό στέλεχος που αναφέρεται στο στοιχείο γ) του άρθρου 9 παράγραφος 2 της οδηγίας 2009/43/ΕΚ πρέπει να είναι προσωπικά υπεύθυνο για το εσωτερικό πρόγραμμα συμμόρφωσης ή το σύστημα διαχείρισης των μεταφορών και των εξαγωγών που εφαρμόζει η επιχείρηση, καθώς και για το προσωπικό στο οποίο έχει ανατεθεί ο έλεγχος των εξαγωγών και των μεταφορών. Αυτό το ανώτερο διευθυντικό στέλεχος πρέπει να είναι μέλος του διευθυντικού οργάνου της επιχείρησης.
   Όταν το πιστοποιητικό απαιτείται για μία ή περισσότερες μονάδες παραγωγής, η περιγραφή της αλυσίδας ευθύνης στην οργανωτική δομή της παραλήπτριας επιχείρησης που απαιτείται βάσει του στοιχείου στ) του άρθρου 9 παράγραφος 2 της οδηγίας 2009/43/ΕΚ πρέπει να καταδεικνύει σαφώς τον έλεγχο του ανώτερου διευθυντικού στελέχους επί του προσωπικού αυτών των μονάδων στο οποίο έχει ανατεθεί ο έλεγχος των εξαγωγών και των μεταφορών.
   Ερωτήσεις και κατευθυντήριες γραμμές σχετικά με την περιγραφή των εσωτερικών προγραμμάτων συμμόρφωσης, αλλά και για την επακόλουθη αξιολόγηση, παρατίθενται στο παράρτημα I. Τα κράτη μέλη μπορούν να προσθέσουν και άλλες ερωτήσεις. Σε περίπτωση που τα κράτη μέλη προσθέσουν κάποιες επιπλέον ερωτήσεις, αυτές πρέπει να σχετίζονται άμεσα με τη διαδικασία αξιολόγησης για την πιστοποίηση.
   1.4.   Οργανωτική δομή που πρόκειται να πιστοποιηθεί και αξιολόγηση των κριτηρίων που ορίζονται στα στοιχεία δ) και ε) του άρθρου 9 παράγραφος 2

   Το είδος της ακολουθητέας προσέγγισης για την πιστοποίηση θα εξαρτηθεί από την οργανωτική δομή της παραλήπτριας επιχείρησης και από τον τρόπο που αναθέτει την ευθύνη για τους ελέγχους των μεταφορών και των εξαγωγών. Η επιχείρηση μπορεί να λάβει πιστοποίηση ως ενιαίο σύνολο ή κατά λειτουργική μονάδα. Οι επιχειρήσεις που διαθέτουν μονάδες παραγωγής και αναπτύσσουν συναφείς δραστηριότητες σε περισσότερες από μία διευθύνσεις, στις οποίες έχει ανατεθεί η ευθύνη για τους ελέγχους των μεταφορών και των εξαγωγών, πρέπει να διευκρινίζουν ποιες από αυτές τις μονάδες πρόκειται να καλυφθούν από το πιστοποιητικό.
   2.   Η ΠΙΣΤΟΠΟΙΗΣΗ

   2.1.   Τυποποιημένο υπόδειγμα πιστοποιητικού

   Συνιστάται η χρήση ενός τυποποιημένου υποδείγματος πιστοποιητικού που παρατίθεται στο παράρτημα II.
   Το πιστοποιητικό πρέπει να συντάσσεται σε μία από τις επίσημες γλώσσες του κράτους μέλους που εκδίδει το πιστοποιητικό και κατά προτίμηση σε μία από τις επίσημες γλώσσες άλλου κράτους μέλους, καθ’ υπόδειξη της πιστοποιούμενης παραλήπτριας επιχείρησης. Η ημερομηνία έναρξης ισχύος του πιστοποιητικού πρέπει να σημειώνεται στο πιστοποιητικό.
   Για τους σκοπούς του στοιχείου α) του άρθρου 9 παράγραφος 4, στο πιστοποιητικό πρέπει να απαιτείται από την πιστοποιημένη παραλήπτρια επιχείρηση να ανακοινώνει στην αρμόδια αρχή όλους τους παράγοντες και τα συμβάντα που προκύπτουν μετά τη χορήγηση του πιστοποιητικού και ενδέχεται να επηρεάσουν την εγκυρότητα ή το περιεχόμενο του πιστοποιητικού. Η πιστοποιημένη παραλήπτρια επιχείρηση πρέπει να ανακοινώνει ειδικότερα τα εξής:

               α)

               κάθε σημαντική μεταβολή στη βιομηχανική δραστηριότητά της που αφορά τα συνδεόμενα με τον τομέα της άμυνας προϊόντα·

               β)

               κάθε μεταβολή στη διεύθυνση όπου η αρμόδια αρχή έχει πρόσβαση στα αρχεία που αφορούν τα παραληφθέντα προϊόντα που συνδέονται με τον τομέα της άμυνας.

         Για τους σκοπούς του στοιχείου α), η σοβαρότητα της μεταβολής που δικαιολογεί την ανακοίνωση πρέπει, εφόσον κρίνεται αναγκαίο, να αξιολογείται με βάση τις πληροφορίες που έχουν ήδη παρασχεθεί για την εγγραφή στο μητρώο επιχειρήσεων του αμυντικού τομέα ή για τη χορήγηση οποιασδήποτε άδειας αμυντικής δραστηριότητας ή άδειας κατασκευής.
   2.2.   Ανταλλαγή πληροφοριών για παραλήπτριες επιχειρήσεις που ζητούν πιστοποίηση

   Για τους σκοπούς του άρθρου 12 της οδηγίας 2009/43/ΕΚ, οι εθνικές αρμόδιες αρχές παροτρύνονται να ανταλλάσσουν όλες τις συναφείς πληροφορίες που σχετίζονται με την έκδοση των πιστοποιητικών. Εάν για την αξιολόγηση παραλήπτριας επιχείρησης με σκοπό την έκδοση πιστοποιητικού είναι αναγκαίο να συγκεντρωθούν πληροφορίες από άλλες αρμόδιες αρχές, η εκδούσα εθνική αρμόδια αρχή πρέπει να έρθει σε επαφή με τις άλλες οικείες εθνικές αρμόδιες αρχές προτού εκδώσει το πιστοποιητικό.
   3.   ΠΑΡΑΚΟΛΟΥΘΗΣΗ ΤΗΣ ΣΥΜΜΟΡΦΩΣΗΣ

   3.1.   Εξουσίες των αρμόδιων αρχών για τη διενέργεια επισκέψεων ελέγχου συμμόρφωσης

   Για τους σκοπούς των επισκέψεων προς εξακρίβωση της συμμόρφωσης με τους όρους που επισυνάπτονται στο πιστοποιητικό και με τα κριτήρια που ορίζονται στο άρθρο 9 παράγραφος 2, οι επιθεωρητές που ορίζονται από την αρμόδια αρχή για το εν λόγω έργο πρέπει να είναι εξουσιοδοτημένοι τουλάχιστον για τα εξής:

               α)

               να εισέλθουν στις σχετικές εγκαταστάσεις·

               β)

               να εξετάσουν και να λάβουν αντίγραφα των αρχείων, των δεδομένων, του εσωτερικού κανονισμού και κάθε άλλου υλικού που σχετίζεται με προϊόντα τα οποία εξάγονται, μεταφέρονται ή παραλαμβάνονται βάσει άδειας μεταφοράς από άλλο κράτος μέλος.

         Οι εν λόγω επιθεωρήσεις πρέπει να διεξάγονται σύμφωνα με τη νομοθεσία του κράτους μέλους στο οποίο πρόκειται να πραγματοποιηθούν.
   3.2.   Περιπτώσεις που δικαιολογούν επαναξιολόγηση

   Επαναξιολόγηση της συμμόρφωσης, με τους όρους που επισυνάπτονται στο πιστοποιητικό και με τα κριτήρια που ορίζονται στο άρθρο 9 παράγραφος 2, πρέπει να διενεργείται από την αρμόδια αρχή στις ακόλουθες περιπτώσεις:

               α)

               σημαντικές μεταβολές στην πιστοποιημένη παραλήπτρια επιχείρηση, όπου περιλαμβάνονται και οι αλλαγές στην εσωτερική οργάνωση της επιχείρησης ή στις δραστηριότητές της·

               β)

               ένδειξη ότι οι εν λόγω όροι και τα κριτήρια δεν πληρούνται πλέον από την πιστοποιημένη παραλήπτρια επιχείρηση·

               γ)

               όταν η πιστοποιημένη παραλήπτρια επιχείρηση έχει δεχθεί υποδείξεις για να λάβει διορθωτικά μέτρα·

               δ)

               όταν πρόκειται να αρθεί η αναστολή του πιστοποιητικού.

         3.3.   Στενότερη παρακολούθηση πρόσφατα πιστοποιημένων παραληπτριών επιχειρήσεων

   Η αρμόδια αρχή πρέπει να δίνει ιδιαίτερη προσοχή στην παρακολούθηση πρόσφατα πιστοποιημένων παραληπτριών επιχειρήσεων. Η αρμόδια αρχή πρέπει να διενεργεί παρακολούθηση της συμμόρφωσης κατά προτίμηση εντός του πρώτου έτους που ακολουθεί την πρώτη έκδοση πιστοποιητικού.
   4.   ΔΙΟΡΘΩΤΙΚΑ ΜΕΤΡΑ, ΑΝΑΣΤΟΛΗ ΚΑΙ ΑΝΑΚΛΗΣΗ ΤΩΝ ΠΙΣΤΟΠΟΙΗΤΙΚΩΝ

   4.1.   Αποφάσεις για την υπόδειξη λήψης διορθωτικών μέτρων

   Όταν μια πιστοποιημένη παραλήπτρια επιχείρηση δεν συμμορφώνεται πλέον με ένα ή περισσότερα από τα κριτήρια που ορίζονται στο άρθρο 9 παράγραφος 2 της οδηγίας 2009/43/ΕΚ ή με τους όρους που επισυνάπτονται στο πιστοποιητικό και όταν η αρμόδια αρχή κρίνει ότι η μη συμμόρφωση είναι ελάσσονος σημασίας, η αρμόδια αρχή πρέπει, εντός χρονικής περιόδου που να μην υπερβαίνει τον ένα μήνα από την ημερομηνία που η αρμόδια αρχή αντιλήφθηκε για πρώτη φορά την ύπαρξη μη συμμόρφωσης, να λάβει απόφαση με την οποία να απαιτεί από την παραλήπτρια επιχείρηση να λάβει διορθωτικά μέτρα.
   Η απόφαση αυτή πρέπει να ανακοινώνεται αμέσως και γραπτώς από την αρμόδια αρχή στην πιστοποιημένη παραλήπτρια επιχείρηση. Η εν λόγω απόφαση πρέπει να απαιτεί από την πιστοποιημένη παραλήπτρια επιχείρηση να προβεί στη λήψη των υποδεικνυόμενων διορθωτικών μέτρων εντός της χρονικής περιόδου που ορίζεται στη γραπτή ανακοίνωση.
   Κατά τη λήξη της εν λόγω χρονικής περιόδου, η αρμόδια αρχή πρέπει να επαληθεύσει εάν έχουν εφαρμοστεί τα διορθωτικά μέτρα. Η επαλήθευση μπορεί να περιλαμβάνει επιτόπια επίσκεψη, σύσκεψη με το ανώτερο διευθυντικό στέλεχος που αναφέρεται στο στοιχείο γ) του άρθρου 9 παράγραφος 2 της οδηγίας 2009/43/ΕΚ ή με ανώτερο υπάλληλο που ορίζει το εν λόγω ανώτερο διευθυντικό στέλεχος, και/ή αξιολόγηση των τεκμηριωτικών εγγράφων που παρέχονται από το ανώτερο διευθυντικό στέλεχος.
   Εντός χρονικής περιόδου που να μην υπερβαίνει τους τρεις μήνες μετά την ολοκλήρωση της επαλήθευσης, η πιστοποιημένη παραλήπτρια επιχείρηση πρέπει να ειδοποιηθεί γραπτώς για την αξιολόγηση που πραγματοποίησε η αρμόδια αρχή επί της καταλληλότητας των διορθωτικών μέτρων που ελήφθησαν.
   4.2.   Αναστολή και ανάκληση των πιστοποιητικών

   Η αρμόδια αρχή πρέπει να αναστέλλει ή να ανακαλεί το πιστοποιητικό σε οποιαδήποτε από τις ακόλουθες περιπτώσεις:

               α)

               η οικεία πιστοποιημένη παραλήπτρια επιχείρηση παρέλειψε να λάβει τα διορθωτικά μέτρα εντός της χρονικής περιόδου που ορίστηκε στη γραπτή ανακοίνωση από την αρμόδια αρχή, με την οποία απαιτήθηκε από την πιστοποιημένη παραλήπτρια επιχείρηση να λάβει διορθωτικά μέτρα·

               β)

               η πιστοποιημένη παραλήπτρια επιχείρηση δεν συμμορφώνεται πλέον με ένα ή περισσότερα από τα κριτήρια που ορίζονται στο άρθρο 9 παράγραφος 2 της οδηγίας 2009/43/ΕΚ ή με τους όρους που επισυνάπτονται στο πιστοποιητικό και η αρμόδια αρχή κρίνει ότι η μη συμμόρφωση είναι μείζονος σημασίας.

         Η απόφαση για την αναστολή ή την ανάκληση του πιστοποιητικού πρέπει να ανακοινώνεται αμέσως και γραπτώς από την αρμόδια αρχή στην πιστοποιημένη παραλήπτρια επιχείρηση και στην Επιτροπή.
   Η αρμόδια αρχή πρέπει να διατηρεί την αναστολή έως ότου η πιστοποιημένη παραλήπτρια επιχείρηση μπορέσει να αποδείξει τη συμμόρφωσή της με τα κριτήρια που ορίζονται στο άρθρο 9 παράγραφος 2 της οδηγίας 2009/43/ΕΚ και με τους όρους που επισυνάπτονται στο πιστοποιητικό. Η αρμόδια αρχή πρέπει, κατά τη χρονική στιγμή της γραπτής ανακοίνωσης για την αναστολή του πιστοποιητικού ή σε μεταγενέστερη γραπτή αλληλογραφία, να επιβάλει χρονικό όριο εντός του οποίου η εν λόγω συμμόρφωση πρέπει να αποδειχθεί από την πιστοποιημένη παραλήπτρια επιχείρηση.
   4.3.   Άρση της αναστολής του πιστοποιητικού

   Μετά τη λήξη του χρονικού ορίου που επιβλήθηκε με την απόφαση για αναστολή, η αρμόδια αρχή πρέπει να επαληθεύσει εάν η πιστοποιημένη παραλήπτρια επιχείρηση συμμορφώνεται με τα κριτήρια που ορίζονται στο άρθρο 9 παράγραφος 2 της οδηγίας 2009/43/ΕΚ και με τους όρους που επισυνάπτονται στο πιστοποιητικό.
   Η επαλήθευση μπορεί να περιλαμβάνει επιτόπια επίσκεψη, σύσκεψη με το ανώτερο διευθυντικό στέλεχος που αναφέρεται στο στοιχείο γ) του άρθρου 9 παράγραφος 2 της οδηγίας 2009/43/ΕΚ ή με ανώτερο υπάλληλο που ορίζει το εν λόγω ανώτερο διευθυντικό στέλεχος, και/ή αξιολόγηση των τεκμηριωτικών εγγράφων που παρέχονται από το ανώτερο διευθυντικό στέλεχος.
   Εντός χρονικής περιόδου που να μην υπερβαίνει τον ένα μήνα μετά την ολοκλήρωση της επαλήθευσης, πρέπει να ανακοινωθεί γραπτώς στην πιστοποιημένη παραλήπτρια επιχείρηση νέα απόφαση της αρμόδιας αρχής όπου θα αναφέρεται κάποιο από τα εξής:

               α)

               ότι η αναστολή του πιστοποιητικού αίρεται, καθώς και η ημερομηνία κατά την οποία η σχετική απόφαση αρχίζει να ισχύει·

               β)

               η αναστολή διατηρείται έως μια ορισμένη ημερομηνία, μετά την οποία θα διενεργηθεί και πάλι επαλήθευση·

               γ)

               το πιστοποιητικό ανακαλείται.

         5.   ΑΝΤΑΛΛΑΓΗ ΠΛΗΡΟΦΟΡΙΩΝ ΣΧΕΤΙΚΑ ΜΕ ΤΗΝ ΠΙΣΤΟΠΟΙΗΣΗ

   Σε περίπτωση που ένα πιστοποιητικό χορηγηθεί, ανασταλεί, ανακληθεί ή η αναστολή ενός πιστοποιητικού αρθεί, η αρμόδια αρχή πρέπει να ανακοινώνει αμέσως και γραπτώς τη σχετική μεταβολή στην πιστοποιημένη παραλήπτρια επιχείρηση και στην Επιτροπή.
   6.   ΕΠΑΚΟΛΟΥΘΑ ΜΕΤΡΑ

   Τα κράτη μέλη καλούνται να εφαρμόσουν την παρούσα σύσταση έως τις 30 Ιουνίου 2012 το αργότερο.
   Τα κράτη μέλη ενθαρρύνονται να ενημερώνουν την Επιτροπή σχετικά με οποιαδήποτε μέτρα λάβουν με σκοπό να εφαρμόσουν την παρούσα σύσταση.
   7.   ΑΠΟΔΕΚΤΕΣ

   Η παρούσα σύσταση απευθύνεται στα κράτη μέλη.

      Βρυξέλλες, 11 Ιανουαρίου 2011.

            Για την Επιτροπή

         Antonio TAJANI

            Αντιπρόεδρος

      (1)  ΕΕ L 146 της 10.6.2009, σ. 1.

      (2)  ΕΕ L 134 της 30.4.2004, σ. 114.

      ΠΑΡΑΡΤΗΜΑ I

         Ερωτήσεις και κατευθυντήριες γραμμές σχετικά με την περιγραφή των εσωτερικών προγραμμάτων συμμόρφωσης και για την επακόλουθη αξιολόγηση

                  Βασικοί τομείς

                  Βασικές ερωτήσεις

                  Συστάσεις βέλτιστης πρακτικής

                  Σχετικό κριτήριο πιστοποίησης

                              1.

                              Οργανωσιακοί, ανθρώπινοι και τεχνικοί πόροι που έχουν διατεθεί για τη διαχείριση των μεταφορών και των εξαγωγών

                  Σε ποιο ποσοστό εξαρτώνται οι δραστηριότητες της επιχείρησης (ετήσιος κύκλος εργασιών) από τις εξαγωγές και τις μεταφορές αδειοδοτήσιμων εμπορευμάτων;
                  Πόσες εξαγωγές και μεταφορές πραγματοποιούνται μέσα σε ένα έτος;
                  Ποιες εσωτερικές λειτουργίες της εταιρείας (π.χ. προμήθειες, τεχνικός σχεδιασμός, διαχείριση έργων, αποστολές) παρεμβαίνουν στη διαδικασία εξαγωγών και μεταφορών και πώς έχουν οργανωθεί αυτές οι αρμοδιότητες;
                  Διαθέτει η επιχείρηση ηλεκτρονικό σύστημα διαχείρισης των εξαγωγών και των μεταφορών; Ποια είναι τα κύρια χαρακτηριστικά του;

                  Σκοπός αυτών των ερωτήσεων είναι να αντληθούν πρόσθετες πληροφορίες για την εσωτερική οργάνωση της επιχείρησης, οι οποίες είναι χρήσιμες για την εκτίμηση του αντίκτυπου των εξαγωγικών/μεταφορικών δραστηριοτήτων επί της επιχείρησης και επί των συναφών λειτουργικών διαδικασιών

                  Πόσα άτομα απασχολούνται μόνο για να διεκπεραιώνουν τη διαχείριση των εξαγωγών και των μεταφορών ή είναι υπεύθυνα για την ίδια διαχείριση μαζί και με άλλα καθήκοντα;

                  Πρέπει να υπάρχουν πάντοτε τουλάχιστον 2 άτομα σε περίπτωση αργίας, ασθένειας κ.λπ.

                  Η επιχείρηση κοινοποιεί στο εσωτερικό της τη γραπτή δέσμευσή της για συμμόρφωση με τους κανονισμούς ελέγχου των εξαγωγών/μεταφορών και για τήρηση κάθε σχετικού περιορισμού τελικής χρήσης και εξαγωγής;
                  Η επιχείρηση κοινοποιεί στο εσωτερικό της τη γραπτή δέσμευσή της να παράσχει, εφόσον της ζητηθεί, πληροφορίες για την τελική χρήση/τον τελικό χρήστη;

                  Και οι δύο γραπτές δεσμεύσεις πρέπει να περιληφθούν στα εγχειρίδια συμμόρφωσης που διαθέτει το προσωπικό ελέγχου εξαγωγών/μεταφορών και πρέπει να είναι επίσης γνωστές σε όλους τους υπαλλήλους που σχετίζονται με τους ελέγχους εξαγωγών/μεταφορών (π.χ. τμήμα πωλήσεων…).

                  Άρθρο 9 παράγραφος 2 στοιχείο δ) και άρθρο 9 παράγραφος 2 στοιχείο ε)

                  Έχει συμμορφωθεί έως τώρα η επιχείρηση με τους κανονισμούς ελέγχου των εξαγωγών/μεταφορών;

                  Η επιχείρηση πρέπει να έχει σταθερές επιδόσεις στη συμμόρφωση με τους κανονισμούς ελέγχου των εξαγωγών/μεταφορών.

                  Άρθρο 9 παράγραφος 2 στοιχείο α)

                  Παρέχονται και τηρούνται ενήμερα τα εγχειρίδια συμμόρφωσης για το προσωπικό ελέγχου των εξαγωγών/μεταφορών;

                  Εγχειρίδια συμμόρφωσης για χρήση από το προσωπικό ελέγχου των εξαγωγών/μεταφορών και για την καθοδήγησή του πρέπει να είναι διαθέσιμα, τουλάχιστον σε ηλεκτρονική μορφή (π.χ. στο ενδοδίκτυο της επιχείρησης).
                  Αυτά τα εγχειρίδια πρέπει να περιέχουν τις λειτουργικές και οργανωσιακές διαδικασίες που πρέπει να ακολουθεί το προσωπικό ελέγχου των εξαγωγών/μεταφορών.
                  Το προσωπικό ελέγχου των εξαγωγών/μεταφορών πρέπει να ενημερώνεται τάχιστα για τις τροποποιήσεις στο εγχειρίδιο που αφορούν και επηρεάζουν τα καθήκοντά του, καθώς και για την έναρξη ισχύος τους.

                  Άρθρο 9 παράγραφος 2 στοιχείο στ)

                              2.

                              Αλυσίδα ευθύνης

                  Παρακαλώ περιγράψτε την αλυσίδα ευθύνης για τις εξαγωγές και τις μεταφορές στο εσωτερικό της επιχείρησής σας.

                  Η ευθύνη για τη συμμόρφωση του ελέγχου των εξαγωγών/μεταφορών πρέπει να ορίζεται γραπτώς. Το έγγραφο που περιγράφει την αλυσίδα ευθύνης (π.χ. καταστάσεις ή οργανογράμματα) πρέπει να τηρείται ενήμερο.
                  Η περιγραφή πρέπει να δίνει λεπτομερή στοιχεία σχετικά με τις μεταβιβάσεις ευθύνης και τις ακολουθούμενες διαδικασίες ρουτίνας σε περίπτωση που απουσιάζει το ανώτερο διευθυντικό στέλεχος του άρθρου 9 παράγραφος 2 στοιχείο γ) της οδηγίας 2009/43/ΕΚ.

                  Άρθρο 9 παράγραφος 2 στοιχείο στ)

                  Η αρμόδια αρχή έχει πάντοτε πρόσβαση σε αυτή την περιγραφή;

                  Η αρμόδια αρχή πρέπει να έχει πάντοτε εύκολη πρόσβαση στα στοιχεία της αλυσίδας ευθύνης, όχι μόνον κατά τη φάση της αίτησης αλλά και για την επακόλουθη παρακολούθηση της συμμόρφωσης και τις επισκέψεις ελέγχου της συμμόρφωσης.

                  Άρθρο 9 παράγραφος 2 στοιχείο στ)

                  Σε ποιο τμήμα της επιχείρησής σας βρίσκεται η διαχείριση των εξαγωγών/μεταφορών;

                  Το εάν η διαχείριση του ελέγχου των εξαγωγών/μεταφορών είναι οργανωμένη σε κάθε μονάδα αποστολών, στο κεντρικό γραφείο ή αποτελεί χωριστή διεύθυνση ελέγχου εξαγωγών πρέπει να εξαρτάται από το μέγεθος και τη δομή της επιχείρησης.

                  Άρθρο 9 παράγραφος 2 στοιχείο στ)

                  Τι σχέσεις έχει το προσωπικό ελέγχου των εξαγωγών/μεταφορών με τα τμήματα που ασκούν άλλες λειτουργίες στο εσωτερικό της επιχείρησης;

                  Το προσωπικό ελέγχου των εξαγωγών/μεταφορών πρέπει να προστατεύεται όσο αυτό είναι δυνατόν από συγκρούσεις συμφερόντων. Πρέπει να είναι εξουσιοδοτημένο ώστε να μπορεί να σταματά μια συναλλαγή.

                  Άρθρο 9 παράγραφος 2 στοιχείο στ)

                  Πώς είναι οργανωμένη η σχέση μεταξύ του προσωπικού ελέγχου των εξαγωγών/μεταφορών και του ανώτερου διευθυντικού στελέχους, π.χ. η δυνατότητα ανταλλαγής πληροφοριών;

                  Πρέπει να επιτρέπεται στο προσωπικό ελέγχου των εξαγωγών να αναφέρεται απευθείας στο ανώτερο διευθυντικό στέλεχος εάν θέλει να ζητήσει εξουσιοδότηση για τη διακοπή μιας συναλλαγής.

                  Άρθρο 9 παράγραφος 2 στοιχείο στ)

                  Παρακαλώ αναφέρετε τις άλλες αρμοδιότητες του ανώτερου διευθυντικού στελέχους που έχει οριστεί προσωπικά υπεύθυνο για τις μεταφορές και τις εξαγωγές

                  Το ανώτερο διευθυντικό στέλεχος πρέπει να ανήκει στο προσωπικό που διευθύνει όλη την επιχείρηση. Η θέση του/της δεν πρέπει να γεννά σύγκρουση συμφερόντων (π.χ. δεν πρέπει να είναι και προϊστάμενος/η πωλήσεων…)

                  Άρθρο 9 παράγραφος 2 στοιχεία γ) και στ)

            3.   Εσωτερικοί έλεγχοι

                              α)

                              τυχαία επιθεώρηση

                  Πόσο συχνά διενεργούνται τυχαίες επιθεωρήσεις;

                  Το πρόγραμμα εσωτερικής συμμόρφωσης (ΠΕΣ) και οι διαδικασίες καθημερινής λειτουργίας πρέπει να υπόκεινται σε (απροειδοποίητους) τυχαίους ελέγχους.

                  Άρθρο 9 παράγραφος 2 στοιχείο στ)

                              β)

                              εσωτερικοί έλεγχοι

                  Πόσο συχνοί είναι οι εσωτερικοί έλεγχοι;

                  Στην καλύτερη περίπτωση, μία φορά κάθε χρόνο και, τουλάχιστον, κάθε τρία χρόνια.

                  Άρθρο 9 παράγραφος 2 στοιχείο στ)

                  Ποιο ποσοστό των εξαγωγών/μεταφορών υπόκειται σε ελέγχους;

                  Ανάλογα με τον αριθμό των εξαγωγών/μεταφορών, τουλάχιστον 1 % και με αναμενόμενο μέγιστο ποσοστό το 20 %. Η αναλογία μπορεί να διαφέρει κάθε φορά που ξεκινά ένας έλεγχος.

                  Ποιος διενεργεί αυτούς τους ελέγχους;

                  Η πιθανή απάντηση πρέπει να είναι μία από τις ακόλουθες:

                              —

                              Κάποιο ανώτερο στέλεχος της αλυσίδας ευθύνης για τους ελέγχους των εξαγωγών/μεταφορών·

                              —

                              Ο διευθυντής ποιότητας·

                              —

                              Ο οικονομικός διευθυντής ή ο αρχιλογιστής·

                              —

                              Οποιοσδήποτε άλλος σε θέση μεσαίου διοικητικού στελέχους ή σε υψηλότερη θέση, ο οποίος απέχει ένα ή περισσότερα βήματα από την καθημερινή εργασία της ομάδας εξαγωγών/μεταφορών.

                  Ποιες ερωτήσεις γίνονται στο πλαίσιο αυτών των ελέγχων;

                  Οι έλεγχοι πρέπει να δίνουν απαντήσεις στις ακόλουθες ερωτήσεις:

                              —

                              Τηρούνται οι περιορισμοί εξαγωγών που έχουν τεθεί;

                              —

                              Υπάρχουν και επικαιροποιούνται διαδικασίες που να εξασφαλίζουν ότι τηρούνται όλοι οι κανονισμοί εξαγωγών και μεταφορών;

                              —

                              Πραγματοποιείται τακτικά επιμόρφωση ευαισθητοποίησης;

                              —

                              Είναι άμεσα διαθέσιμα τα αρχεία;

                              —

                              Είναι τα αρχεία πλήρη;

                              —

                              Καλύπτουν τα αρχεία όλες τις σχετικές πτυχές της εισαγωγής, εξαγωγής και μεταφοράς, καθώς και τα προϊόντα που παραμένουν εντός του κράτους μέλους;

                              —

                              Υπάρχουν πληροφορίες για τη ζωή των σχετικών προϊόντων από την πηγή έως τον προορισμό;

                              γ)

                              προγραμματισμός και αποτελεσματικότητα των ελέγχων και εκ των υστέρων ενέργειες

                  Πώς διασφαλίζετε ότι ο έλεγχός σας διενεργείται επί ενός αντιπροσωπευτικού φάσματος αποστολών;

                  Πρέπει να ελέγχεται τουλάχιστον μία αποστολή ανά πελάτη ή ανά προορισμό ή τουλάχιστον μία αποστολή για κάθε έργο.

                  Άρθρο 9 παράγραφος 2 στοιχείο στ)

                  Καταρτίζει η επιχείρηση πρόγραμμα εσωτερικού ελέγχου;

                  Πρέπει να καταρτίζεται πρόγραμμα εσωτερικού ελέγχου και να εξασφαλίζει ότι πρόκειται να ελεγχθεί αντιπροσωπευτικό φάσμα αποστολών.

                  Διορθώνεται συστηματικά η μη συμμόρφωση που αποκαλύπτεται με τους εσωτερικούς ελέγχους; Τηρείται κατάσταση με αυτές τις ενέργειες;

                  Η επιχείρηση πρέπει να καταγράφει με σαφήνεια κάθε πιθανή περίπτωση μη συμμόρφωσης που εντοπίζεται με τον εσωτερικό έλεγχο, τα μέτρα που προτάθηκαν για τη διόρθωση της κατάστασης, καθώς και την αξιολόγηση της αποτελεσματικότητας αυτών των διορθωτικών μέτρων όσον αφορά τη συμμόρφωση.

            4.   Γενική ευαισθητοποίηση

                              4.1.

                              Λειτουργικές και οργανωσιακές διαδικασίες

                  Πώς είναι σχεδιασμένες οι εσωτερικές διαδικασίες της επιχείρησης ώστε να αυξάνεται η γενική ευαισθητοποίηση και να ελαχιστοποιούνται οι κίνδυνοι που συνδέονται με τους ελέγχους των εξαγωγών/μεταφορών;

                  Οι λειτουργικές και οργανωσιακές διαδικασίες πρέπει να καθορίζονται γραπτώς και να παρέχουν οδηγίες και κατευθυντήριες γραμμές για τα ακόλουθα:

                              —

                              τη συνολική διαδικασία εξαγωγών/μεταφορών από την παραλαβή μιας παραγγελίας, την εκτίμηση της δυνατότητας εφαρμογής των κανονισμών για τις εξαγωγές/μεταφορές, τη συμμόρφωση με τους σχετικούς κανονισμούς εξαγωγών/μεταφορών και την αποστολή ή τη διαβίβαση (πρέπει να διενεργείται ένας τελικός έλεγχος συμμόρφωσης πριν από την αποστολή ή τη διαβίβαση)·

                              —

                              την παρακολούθηση της συμμόρφωσης με τους όρους και τις προϋποθέσεις της άδειας·

                              —

                              τις σχέσεις με εξωτερικά μέρη, και σε ορισμένες περιπτώσεις, με άλλα ενδιαφερόμενα τμήματα εντός της επιχείρησης, όπως το νομικό τμήμα και το τμήμα πωλήσεων·

                              —

                              τον συντονισμό όλων των υπαλλήλων που μετέχουν στους ελέγχους εξαγωγών/μεταφορών ή σχετίζονται με κάποιο τρόπο με αυτούς τους ελέγχους (π.χ. το προσωπικό των πωλήσεων πρέπει να έχει την οδηγία να ενημερώνει το προσωπικό ελέγχου εξαγωγών/μεταφορών για οποιαδήποτε αμφιβολία, και πρέπει να γνωρίζει ότι η επεξεργασία μιας παραγγελίας μπορεί να διεκπεραιωθεί μόνον αφού πρώτα λάβει την έγκριση του προσωπικού ελέγχου εξαγωγών/μεταφορών)·

                              —

                              τον συντονισμό και την πιθανή ανταλλαγή πληροφοριών με τις αρμόδιες αρχές (π.χ. πιθανή αναφορά ύποπτων παραγγελιών, πιθανή ύπαρξη πολιτικής για οικειοθελή δημοσιοποίηση…).

                  Άρθρο 9 παράγραφος 2 στοιχείο στ)

            4.1.1.   Λειτουργικές και οργανωσιακές διαδικασίες: φάση προ της αδειοδότησης (1)

                              α)

                              Πρακτικές εμπορικού αποκλεισμού (εμπάργκο)

                  Πώς λαμβάνει υπόψη της η επιχείρηση τα εμπάργκο;

                  Στις περιπτώσεις που μια αποστολή προγραμματίζεται να κατευθυνθεί σε προορισμό που υπόκειται σε εμπάργκο, πρέπει να υπάρχουν κανόνες για την επαλήθευση των σχετικών κανονισμών του εμπάργκο. Η επαλήθευση αυτή πρέπει να περιλάβει τουλάχιστον:

                              —

                              τις απαγορεύσεις προμήθειας που έχουν τεθεί σε ισχύ με τον κανονισμό για το εμπάργκο·

                              —

                              την ταξινόμηση των προς αποστολή προϊόντων σε σύγκριση με τον κατάλογο προϊόντων του εμπάργκο·

                              —

                              τις πρόσθετες απαιτήσεις αδειοδότησης για ορισμένες υπηρεσίες, όπως η τεχνική βοήθεια.

                  Άρθρο 9 παράγραφος 2 στοιχείο στ)

                              β)

                              Κατάλογοι κυρώσεων

                  Πώς λαμβάνει υπόψη της η επιχείρηση τους καταλόγους κυρώσεων;

                  Τα ονόματα και οι ταυτότητες των νομικών και φυσικών προσώπων που θα παραλάβουν την προμήθεια πρέπει να ελεγχθούν με βάση τους σχετικούς καταλόγους κυρώσεων.

                  Άρθρο 9 παράγραφος 2 στοιχείο στ)

                  Κατά την αναζήτηση ταυτότητας στον κατάλογο κυρώσεων, ποιο επίπεδο (ή ποσοστό) βεβαιότητας ως προς το ότι βρέθηκε αντιστοιχία απαιτείται για να θεωρηθεί ότι όντως υπάρχει αντιστοιχία (θετική απάντηση); Ποιες διαδικασίες ακολουθούνται όταν βρεθεί αντιστοιχία για κάποιο όνομα;

                  Πρέπει να έχουν οριστεί γραπτώς διαδικαστικές οδηγίες που να παρουσιάζουν λεπτομερώς το πώς πρέπει να αντιμετωπίζονται οι πιθανές αντιστοιχίες και οι θετικές απαντήσεις (π.χ. όταν βρεθεί αντιστοιχία, πρέπει να αναφέρεται στην αρμόδια αρχή).

                              γ)

                              Έλεγχος καταλογογραφημένων προϊόντων (προϊόντων που υπόκεινται σε αδειοδότηση λόγω της εγγραφής τους σε κατάλογο ελέγχου εξαγωγών/μεταφορών)

                  Ερωτήσεις για τις εσωτερικές διαδικασίες που εξασφαλίζουν ότι ένα καταλογογραφημένο προϊόν δεν εξάγεται και δεν μεταφέρεται χωρίς άδεια:

                  Άρθρο 9 παράγραφος 2 στοιχείο στ)

                              1.

                              Λειτουργεί ηλεκτρονικό σύστημα επεξεργασίας δεδομένων που να καταγράφει την ταξινόμηση των προϊόντων που παραλαμβάνει ή κατασκευάζει η επιχείρηση;

                  Η ταξινόμηση των προϊόντων πρέπει να καταγράφεται σε ηλεκτρονικό σύστημα επεξεργασίας δεδομένων (μόνον εάν υπάρχει ήδη). Οι μεταβολές στους καταλόγους ελέγχου πρέπει να καταχωρίζονται αμέσως στο σύστημα.

                              2.

                              Με ποιον τρόπο ταξινομούνται και καταγράφονται όλα τα προϊόντα που υπόκεινται σε απαιτήσεις αδειοδότησης, και ποιος είναι υπεύθυνος για αυτές τις ενέργειες; Ποιες διαδικασίες υπάρχουν ώστε να εξασφαλίζεται ότι η ταξινόμηση των προϊόντων τηρείται επικαιροποιημένη, και πώς γίνεται η τεκμηρίωσή της;

                  Το προσωπικό ελέγχου των εξαγωγών/μεταφορών πρέπει να είναι υπεύθυνο για την καταγραφή και την ταξινόμηση των προϊόντων, και εάν είναι ανάγκη, σε διαβούλευση με ειδικευμένους τεχνικούς.

                              3.

                              Πώς αξιολογείται η τελική χρήση από τον παραλήπτη και η αξιοπιστία του;

                  Το προσωπικό ελέγχου των εξαγωγών/μεταφορών πρέπει να είναι υπεύθυνο για την επαλήθευση της αξιοπιστίας των αποδεκτών, ενώ ιδιαίτερη προσοχή πρέπει να δίνεται στην τελική χρήση και στον κίνδυνο εκτροπής για παράνομη χρήση.
                  Εάν το προσωπικό ελέγχου των εξαγωγών/μεταφορών πληροφορηθεί ότι ο παραλήπτης παραβίασε τους κανονισμούς ελέγχου εξαγωγών/μεταφορών, πρέπει να ενημερώσει την αρμόδια αρχή. Η επαλήθευση της καλής πίστης του παραλήπτη είναι ιδιαίτερα σημαντική σε περιπτώσεις όπου ο πελάτης είναι καινούργιος ή όπου η ταυτότητα του πελάτη είναι ασαφής ή όπου υπάρχουν αμφιβολίες σχετικά με τη δηλωμένη τελική χρήση (π.χ. παραγγελία σε ασυνήθιστες ποσότητες, ειδικοί και ασυνήθιστοι δίαυλοι μεταφοράς που ζητά ο αποδέκτης…).

                              δ)

                              Άυλη μεταφορά τεχνολογίας

                  Πώς εξασφαλίζει η επιχείρηση τη συμμόρφωση με τις απαιτήσεις της άυλης μεταφοράς τεχνολογίας (ITT) (π.χ. ηλεκτρονικό ταχυδρομείο και πρόσβαση στο ενδοδίκτυο από το εξωτερικό);

                  Η επιχείρηση πρέπει να έχει καταρτίσει γραπτώς σαφείς οδηγίες σχετικά με την ITT μέσω ηλεκτρονικών μηνυμάτων, φαξ, ενδοδικτύου ή διαδικτύου.
                  Η παροχή ή η μεταφορά τεχνολογίας δεν πρέπει να πραγματοποιείται προτού γίνει εκτίμηση της δυνατότητας για χορήγηση σχετικής άδειας και, εάν η τεχνολογία κριθεί αδειοδοτήσιμη, προτού να δοθεί η άδεια που θα επιτρέπει τη μεταφορά.

                  Άρθρο 9 παράγραφος 2 στοιχείο στ)

                              ε)

                              Τεχνική βοήθεια

                  Πώς εξασφαλίζει η επιχείρηση τη συμμόρφωση με τις απαιτήσεις της τεχνικής βοήθειας;

                  Πρέπει να υπάρχει διαδικασία συμμόρφωσης όσον αφορά την τεχνική βοήθεια:

                              —

                              για αλλοδαπούς επισκέπτες/υπαλλήλους·

                              —

                              για υπαλλήλους (π.χ. τεχνικούς) που βρίσκονται στο εξωτερικό·

                              —

                              για συνέδρια, σεμινάρια με αλλοδαπούς συμμετέχοντες ή όταν αυτά διοργανώνονται στο εξωτερικό.

                  Άρθρο 9 παράγραφος 2 στοιχείο στ)

                              4.1.2.

                              Λειτουργικές και οργανωσιακές διαδικασίες: φάση αδειοδότησης

                  Πώς εξασφαλίζει η επιχείρηση την υποβολή πλήρων και ολοκληρωμένων αιτήσεων για αδειοδότηση;

                  Η επιχείρηση πρέπει να διαθέτει τα εφόδια για να συμμορφώνεται πλήρως με τα στάδια και τις διαδικασίες υποβολής αίτησης για αδειοδότηση που ισχύουν στο κράτος μέλος όπου εδρεύει.

                  Άρθρο 9 παράγραφος 2 στοιχείο στ)

                              4.1.3

                              Λειτουργικές και οργανωσιακές διαδικασίες: φάση μετά την αδειοδότηση

                  Ποιες εσωτερικές διαδικασίες εξασφαλίζουν τη συμμόρφωση με τους όρους της άδειας;

                  Πριν από την τελική αποστολή πρέπει να διενεργείται μια τελική επαλήθευση των απαιτήσεων ελέγχου των εξαγωγών/μεταφορών ώστε να εξασφαλίζεται ότι η επιχείρηση έχει συμμορφωθεί με τους όρους και τις προϋποθέσεις της άδειας.

                  Άρθρο 9 παράγραφος 2 στοιχείο στ)

                              4.2.

                              Ευαισθητοποίηση και επιμόρφωση του προσωπικού ελέγχου των εξαγωγών

                  Ποιες πληροφορίες είναι διαθέσιμες σε όλους τους υπαλλήλους που σχετίζονται με τους ελέγχους εξαγωγών/μεταφορών και στο προσωπικό ελέγχου των εξαγωγών/μεταφορών;

                  Όλοι πρέπει να έχουν πρόσβαση στις προαναφερόμενες οργανωσιακές και λειτουργικές διαδικασίες που σχετίζονται με τους ελέγχους των εξαγωγών/μεταφορών.
                  Αυτές οι λειτουργικές και οργανωσιακές διαδικασίες πρέπει να καταγράφονται και να επικαιροποιούνται μέσα σε εγχειρίδια συμμόρφωσης, τα οποία να είναι διαθέσιμα στο προσωπικό ελέγχου των εξαγωγών/μεταφορών.
                  Οι λειτουργικές και οργανωσιακές διαδικασίες πρέπει να περιλαμβάνουν σαφή περιγραφή της διαδικασίας συμμόρφωσης των εξαγωγών/μεταφορών, από την παραλαβή μιας παραγγελίας, την επαλήθευση της συμμόρφωσης με τους σχετικούς κανονισμούς εξαγωγών/μεταφορών έως την τελική αποστολή ή διαβίβαση.

                  Άρθρο 9 παράγραφος 2 στοιχείο στ)

                  Πόσο συχνά επικαιροποιούνται οι γνώσεις του προσωπικού ελέγχου των εξαγωγών;

                  Αυτό πρέπει να γίνεται όταν επέρχονται αλλαγές στην εθνική και ενωσιακή νομοθεσία περί του ελέγχου των εξαγωγών καθώς και στις αντίστοιχες διαδικασίες, αλλά η ελάχιστη συχνότητα είναι τουλάχιστον μία φορά κάθε χρόνο. Εκτός από τις ετήσιες επικαιροποιήσεις της γενικής επιμόρφωσης, συνιστάται επίσης η παροχή σχολιασμών επί της νομοθεσίας περί του ελέγχου των εξαγωγών/μεταφορών, καθώς και επαγγελματικών επιθεωρήσεων και περιοδικών, εφόσον υπάρχουν.

                  Πώς επικαιροποιούνται οι γνώσεις του προσωπικού ελέγχου των εξαγωγών/μεταφορών;

                  Επιμόρφωση με διάφορα μέσα, τα οποία περιλαμβάνουν:

                              —

                              Εξωτερικά σεμινάρια·

                              —

                              Συνδρομή σε ενημερωτικές συνεδρίες που παρέχουν οι αρμόδιες αρχές·

                              —

                              Επιμορφωτικές εκδηλώσεις, εξωτερικές ή διαδικτυακές.

                              5.

                              Φυσική και τεχνική ασφάλεια

                  Είναι η ασφάλεια της εταιρείας σας διαπιστευμένη από αρμόδιο κρατικό φορέα; Παρακαλώ δώστε λεπτομερή στοιχεία.

                  Κάθε εθνικό Υπουργείο Άμυνας ή συναφής οργανισμός ενδέχεται να απαιτεί κάποια μέτρα ασφαλείας σε περίπτωση που η επιχείρηση εργάζεται για λογαριασμό τους. Και μόνο το γεγονός ότι η επιχείρηση έχει με κάποιο τρόπο διαπιστευμένη ασφάλεια μπορεί να είναι αρκετό.

                  Άρθρο 9 παράγραφος 2 στοιχείο στ)

                  Εάν δεν υπάρχει τέτοια επίσημη διαπίστευση της ασφάλειας, ποια μέτρα ασφαλείας εφαρμόζονται για την ασφάλιση των αρχείων και των διαδικασιών των εξαγωγών/μεταφορών;

                  Οι εγκαταστάσεις πρέπει να περιβάλλονται εξ ολοκλήρου από περίφραξη. Η είσοδος πρέπει να είναι ασφαλισμένη και ελεγχόμενη. Οι εγκαταστάσεις πρέπει να είναι υπό συνεχή επιτήρηση, ακόμα και κατά τη διάρκεια των μη εργάσιμων ωρών. Μπορεί να υπάρχει χωριστή είσοδος για τις παραδόσεις και τις παραλαβές, μακριά από τον κύριο χώρο παραγωγής.

                  Άρθρο 9 παράγραφος 2 στοιχείο στ)

                  Ποια είναι τα μέτρα ασφαλείας όσον αφορά το λογισμικό και την τεχνολογία;

                  Το σύστημα πρέπει να προστατεύεται με κωδικό πρόσβασης και να ασφαλίζεται με τείχος προστασίας. Το δίκτυο της επιχείρησης είναι ασφαλισμένο απέναντι στη μη εξουσιοδοτημένη πρόσβαση.
                  Πρέπει να διενεργείται έλεγχος στις ηλεκτρονικές συσκευές (φορητοί υπολογιστές, υπολογιστές παλάμης κ.λπ.) που μεταφέρονται για χρήση εκτός εγκαταστάσεων ή στο εξωτερικό, καθώς και στα ηλεκτρονικά μηνύματα που αποστέλλονται στο πλαίσιο ενός έργου και σε άλλες περιστάσεις.

                  Άρθρο 9 παράγραφος 2 στοιχείο στ)

                              6.

                              Τήρηση αρχείων και ιχνηλασιμότητα των εξαγωγών και των μεταφορών

                  Με ποιον τρόπο τηρείτε αρχεία των περιορισμών στις εξαγωγές που σας διαβιβάζει ο προμηθευτής των προϊόντων;

                  Οι επιχειρήσεις πρέπει να διαθέτουν ένα ή περισσότερα από τα ακόλουθα:

                              —

                              Ηλεκτρονικό αρχείο ή φάκελος ηλεκτρονικού ταχυδρομείου·

                              —

                              Φάκελοι με βάση τα έργα·

                              —

                              Φάκελοι με βάση τους προμηθευτές·

                              —

                              Σε χωριστούς φακέλους για τους περιορισμούς·

                              —

                              Σε σύστημα παραγγελιών.

                  Άρθρο 9 παράγραφος 2 στοιχείο στ)

                  Με ποιον τρόπο συνδέετε τους περιορισμούς εξαγωγών με μεταγενέστερες μεταφορές ή εξαγωγές;

                  Η πιθανή απάντηση πρέπει να περιλαμβάνει ένα ή περισσότερα από τα ακόλουθα:

                              —

                              Ηλεκτρονικός φάκελος ή φάκελος ηλεκτρονικού ταχυδρομείου που περιέχει πληροφορίες για την εισαγωγή και τις μεταγενέστερες κινήσεις·

                              —

                              Στο πλαίσιο του συστήματος διαχείρισης των επιχειρηματικών δραστηριοτήτων·

                              —

                              Φάκελοι με βάση τα έργα ή τους προμηθευτές όπου τηρούνται συγκεντρωτικά όλες οι πληροφορίες·

                              —

                              Σύστημα αρχειοθέτησης παρόμοιο με το σύστημα φακέλων.

                  Άρθρο 9 παράγραφος 2 στοιχείο στ)

                  Πώς τίθενται στη διάθεση των αρμόδιων αρχών αυτά τα αρχεία;

                              —

                              Πρέπει να είναι δυνατή η διάθεση των αρχείων διά της ηλεκτρονικής οδού – για ορισμένα από αυτά μπορεί να χρειαστεί επίσκεψη στις εγκαταστάσεις εάν είναι αναγκαία η πρόσβαση σε ασφαλή ενδοδίκτυα, αλλά για ορισμένα μπορεί να είναι δυνατή η διαβίβαση για εξ αποστάσεως έλεγχο·

                              —

                              Τα αρχεία μπορούν επίσης να διατεθούν ως αντίγραφο σε έντυπη μορφή και ορισμένα από αυτά θα μπορούσαν να σαρωθούν, π.χ. για εξ αποστάσεως ελέγχους.

                  Άρθρο 9 παράγραφος 2 στοιχείο στ)

         (1)  Σκοπός της προ της αδειοδότησης φάσης είναι να εξακριβωθεί εάν η επιχείρηση επηρεάζεται από τους ελέγχους εξαγωγών/μεταφορών, δηλαδή εάν οι κανονισμοί ελέγχου των εξαγωγών/μεταφορών είναι συναφείς με τις δραστηριότητες και τις συναλλαγές της επιχείρησης και επομένως εάν υπάρχει απαίτηση αδειοδότησης για αυτές τις συναλλαγές. Στόχος είναι να εντοπιστούν και να αναλυθούν όσο το δυνατόν πιο νωρίς τυχόν κίνδυνοι ελέγχου των εξαγωγών/μεταφορών, καθώς και να εφαρμοστεί κάθε αναγκαίο σχετικό μέτρο, π.χ. να υποβληθεί αίτηση για άδεια ή να γίνει κατάλληλη χρήση μιας γενικής άδειας.

      ΠΑΡΑΡΤΗΜΑ II

         ΤΥΠΟΠΟΙΗΜΕΝΟ ΥΠΟΔΕΙΓΜΑ ΠΙΣΤΟΠΟΙΗΤΙΚΟΥ


title: Σύσταση της Ευρωπαϊκής Κεντρικής Τράπεζας, της 22ας Δεκεμβρίου 2016, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Τράπεζας της Ελλάδος (ΕΚΤ/2016/46)

text:
               6.1.2017

               EL

               Επίσημη Εφημερίδα της Ευρωπαϊκής Ένωσης

               C 3/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 22ας Δεκεμβρίου 2016
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Τράπεζας της Ελλάδος
   (ΕΚΤ/2016/46)
   (2017/C 3/01)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών των κρατών μελών με νόμισμα το ευρώ ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Η θητεία της εταιρείας KPMG Ορκωτοί Ελεγκτές ΑΕ, εξωτερικού ελεγκτή της Τράπεζας της Ελλάδος, θα λήξει μετά το πέρας του ελέγχου για το οικονομικό έτος 2016. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2017 και εξής.

               (3)

               Η Τράπεζα της Ελλάδος επέλεξε την εταιρεία Deloitte Ανώνυμη Εταιρία Ορκωτών Ελεγκτών Λογιστών ως εξωτερικό της ελεγκτή για τα οικονομικά έτη 2017 έως 2021,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της εταιρείας Deloitte Ανώνυμη Εταιρία Ορκωτών Ελεγκτών Λογιστών ως του εξωτερικού ελεγκτή της Τράπεζας της Ελλάδος για τα οικονομικά έτη 2017 έως 2021.

      Φρανκφούρτη, 22 Δεκεμβρίου 2016.

            Ο Πρόεδρος της ΕΚΤ

         Mario DRAGHI


title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων του 2011 της Γερμανίας και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Γερμανίας, 2011-2014

text:
               19.7.2011

               EL

               Επίσημη Εφημερίδα της Ευρωπαϊκής Ένωσης

               C 212/9

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα μεταρρυθμίσεων του 2011 της Γερμανίας και την έκδοση γνώμης του Συμβουλίου σχετικά με το επικαιροποιημένο πρόγραμμα σταθερότητας της Γερμανίας, 2011-2014
   2011/C 212/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως τα άρθρα 121 παράγραφος 2 και 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Κατόπιν διαβουλεύσεων με την Οικονομική και Δημοσιονομική Επιτροπή,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για την εφαρμογή της στρατηγικής για την Ευρώπη 2020, μιας νέας στρατηγικής για την ανάπτυξη και την απασχόληση, η οποία, βασιζόμενη στο μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές για την απασχόληση.

               (3)

               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση της Ανάπτυξης, σηματοδοτώντας την έναρξη ενός νέου κύκλου οικονομικής διακυβέρνησης στην ΕΕ και το πρώτο Ευρωπαϊκό Εξάμηνο εκ των προτέρων και ολοκληρωμένου συντονισμού πολιτικής, που εδράζεται στην στρατηγική «Ευρώπη 2020».

               (4)

               Στις 25 Μαρτίου 2011, το Ευρωπαϊκό Συμβούλιο ενέκρινε τις προτεραιότητες για δημοσιονομική εξυγίανση και διαρθρωτικές μεταρρυθμίσεις (σε συμφωνία με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και σε συνέχεια της Ετήσιας Επισκόπησης της Ανάπτυξης που διενήργησε η Επιτροπή). Επεσήμανε την ανάγκη να δοθεί προτεραιότητα στην επάνοδο σε υγιείς προϋπολογισμούς και δημοσιονομική βιωσιμότητα, στη μείωση της ανεργίας μέσω μεταρρυθμίσεων στην αγορά εργασίας και στην καταβολή νέων προσπαθειών για την ενίσχυση της ανάπτυξης. Ζήτησε από τα κράτη μέλη να μετατρέψουν τις προτεραιότητες αυτές σε συγκεκριμένα μέτρα που θα περιληφθούν στα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.

               (5)

               Στις 25 Μαρτίου 2011, το Ευρωπαϊκό Συμβούλιο κάλεσε επίσης τα κράτη μέλη που συμμετέχουν στο Σύμφωνο για το Ευρώ+ να υποβάλουν εγκαίρως τις δεσμεύσεις τους ώστε να περιληφθούν στα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.

               (6)

               Στις 27 Απριλίου 2011, η Γερμανία υπέβαλε το επικαιροποιημένο της πρόγραμμα σταθερότητας 2011, που καλύπτει την περίοδο 2011-2015 και στις 7 Απριλίου 2011 το εθνικό της πρόγραμμα μεταρρυθμίσεων 2011. Για να ληφθεί υπόψη η αλληλεξάρτησή τους, τα δύο προγράμματα αξιολογήθηκαν συγχρόνως.

               (7)

               Η γερμανική οικονομία εισήλθε στην κρίση από σχετικά ισχυρή θέση. Ωστόσο, η πτώση του παγκόσμιου εμπορίου οδήγησε σε κατάρρευση των εξαγωγών και των επενδύσεων το 2009, έτσι ώστε το πραγματικό ΑΕΠ συρρικνώθηκε κατά το πρωτοφανές ποσοστό του 4,7 %. Παρ’ όλα αυτά, μετά από μικρή άνοδο, η ανεργία άρχισε και πάλι να μειώνεται από τα τέλη του 2009. Η ανθεκτικότητα της αγοράς εργασίας αντικατοπτρίζει τις ευεργετικές επιπτώσεις των προηγούμενων μεταρρυθμίσεων που διευκόλυναν τη μείωση των ωρών εργασίας και των επιδοτήσεων για εργασία περιορισμένου χρόνου. Η οικονομία έχει ανακάμψει σημαντικά από την ύφεση, με αύξηση του πραγματικού ΑΕΠ κατά 3,6 % το 2010. Οι εξαγωγές έχουν αντιστρέψει σε μεγάλο βαθμό την τεράστια πτώση που σημειώθηκε το 2009 και άνοιξαν το δρόμο για πιο ευρεία ανάκαμψη, οδηγώντας επίσης σε μείωση του πλεονάσματος του ισοζυγίου τρεχουσών συναλλαγών. Η οικονομία βελτίωσε περαιτέρω την ανταγωνιστικότητά της έναντι των περισσότερων εκ των άλλων κρατών μελών της ζώνης ευρώ. Ο προϋπολογισμός της γενικής κυβέρνησης, ενώ πριν ήταν ισοσκελισμένος, εμφάνισε έλλειμμα 3 % του ΑΕΠ το 2009, λόγω της πλήρους λειτουργίας των αυτόματων σταθεροποιητών και μέτρων κατά διακριτική ευχέρεια για την αντιμετώπιση της οικονομικής ύφεσης. Η οικονομική ανάκαμψη συνέβαλε στη συγκράτηση του ελλείμματος το 2010 (3,3 % του ΑΕΠ), παρά τη συνεχιζόμενη εφαρμογή μέτρων δημοσιονομικών κινήτρων και στήριξης της αγοράς.

               (8)

               Βάσει της αξιολόγησης του επικαιροποιημένου προγράμματος σταθερότητας σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζεται το πρόγραμμα σταθερότητας είναι επιφυλακτικό για το 2011 και φαίνεται εφικτό μετέπειτα, όπως αξιολογείται επίσης σε σύγκριση με τις εαρινές προβλέψεις των υπηρεσιών της Επιτροπής για το 2011. Το πρόγραμμα σταθερότητας προβλέπει ότι το πραγματικό ΑΕΠ θα αυξηθεί κατά 2,3 % το 2011 και στη συνέχεια θα επιβραδυνθεί σε 1,8 % το 2012 και σε 1,5 % κατά μέσον όρο την περίοδο 2013-2015. Το πρόγραμμα σταθερότητας σκοπεύει να μειώσει το έλλειμμα κάτω από την τιμή αναφοράς του 3 % του ΑΕΠ ήδη από το 2011, δύο χρόνια πριν από την προθεσμία που έχει ορίσει το Συμβούλιο, και να σημειώσει περαιτέρω πρόοδο προς την επίτευξη του μεσοπρόθεσμου δημοσιονομικού στόχου (ΜΔΣ) — έλλειμμα 0,5 % του ΑΕΠ από διαρθρωτική άποψη — το 2014. Μετά την αναμενόμενη διόρθωση του υπερβολικού ελλείμματος, ο ρυθμός της προσαρμογής προς τον μεσοπρόθεσμο στόχο του προγράμματος μειώνεται κάτω από το όριο αναφοράς του 0,5 % του ΑΕΠ το 2013 και το 2014. Αν και ο δείκτης χρέους προς το ΑΕΠ αυξήθηκε κατά σχεδόν 10 εκατοστιαίες μονάδες το 2010 (3), προβλέπεται ότι θα αρχίσει να μειώνεται από το 2011 και αναμένεται να φθάσει το 75,5 % του ΑΕΠ έως το 2015, παραμένοντας έτσι πάνω από την τιμή αναφοράς της Συνθήκης. Οι κίνδυνοι για τις δημοσιονομικές προβλέψεις φαίνονται σε μεγάλο βαθμό εξισορροπημένοι για το 2011, αλλά τα αποτελέσματα στη συνέχεια θα μπορούσαν να είναι ασθενέστερα από τα αναμενόμενα, δεδομένου ότι ορισμένες εξοικονομήσεις ενδέχεται να μην υλοποιηθούν όπως προβλεπόταν. Ορισμένα μέτρα εξακολουθούν να είναι αντικείμενο συζήτησης (π.χ. φόροι στην ενέργεια και φόροι επί των χρηματοπιστωτικών συναλλαγών) και άλλα δεν έχουν ακόμη προσδιοριστεί (π.χ. βελτιώσεις στην αποτελεσματικότητα της δημόσιας διοίκησης). Επιπλέον, δεν μπορεί να αποκλειστεί το ενδεχόμενο λήψης περαιτέρω μέτρων στήριξης της αγοράς. Κατά την Επιτροπή, στην τελευταία της αξιολόγηση, οι κίνδυνοι για τη μακροπρόθεσμη διατηρησιμότητα των δημοσίων οικονομικών φαίνονται μέτριοι.

               (9)

               Δεδομένου ότι η πρόσφατη μεταρρύθμιση του συστήματος υγείας θέσπισε μέτρα για να περιορίσει την αύξηση των δαπανών κυρίως το 2011 και το 2012, περαιτέρω μέτρα ενίσχυσης της αποτελεσματικότητας των δημόσιων δαπανών για την υγειονομική περίθαλψη και τη μακροχρόνια φροντίδα θα μπορούσαν να στηρίξουν την προβλεπόμενη πορεία εξυγίανσης. Ταυτόχρονα, η διατήρηση μιας πορείας εξυγίανσης που είναι σε μεγάλο βαθμό προσανατολισμένη στην ανάπτυξη, που μεταξύ άλλων θα διασφαλίζει επαρκείς δαπάνες για την εκπαίδευση, θα συμβάλει στην ενίσχυση της μακροπρόθεσμης αναπτυξιακής δυναμικής.

               (10)

               Αν και το γερμανικό φορολογικό πλαίσιο έχει ενισχυθεί σημαντικά με την καθιέρωση ενός συνταγματικού δημοσιονομικού κανόνα, τη δημιουργία του Συμβουλίου Σταθερότητας και το σύστημα έγκαιρης προειδοποίησης για την πρόληψη δημοσιονομικών προβλημάτων, ο δημοσιονομικό κανόνας δεν έχει ακόμη εφαρμοστεί πλήρως σε επίπεδο ομοσπόνδων κρατιδίων (Länder). Η περαιτέρω ενίσχυση του σχετικού μηχανισμού παρακολούθησης και κυρώσεων θα ενισχύσει επίσης τη συνολική αξιοπιστία των δημόσιων οικονομικών.

               (11)

               Η κρίση αποκάλυψε σοβαρές αδυναμίες στον τραπεζικό τομέα. Βαριές απώλειες και μειώσεις αξίας από διεθνείς επενδύσεις σε επισφαλή στεγαστικά δάνεια και δομημένα περιουσιακά στοιχεία αποδυνάμωσε την κεφαλαιακή βάση ορισμένων τραπεζών και οδήγησε στην ανάγκη για σημαντικές παρεμβάσεις του κράτους. Επίσης, η κρίση αποκάλυψε τις αδυναμίες ορισμένων Landesbanken, οι οποίες ήδη έπασχαν από έλλειψη αποτελεσματικών δομών διαχείρισης κινδύνων και απουσία βιώσιμου επιχειρηματικού μοντέλου πριν από την κρίση. Η περαιτέρω μεταρρύθμιση του τραπεζικού τομέα, συμπεριλαμβανομένης της αναδιάρθρωσης των Landesbanken που έχουν ανάγκη από βιώσιμο και επαρκώς χρηματοδοτούμενο επιχειρηματικό μοντέλο και της ενίσχυσης του ρυθμιστικού και εποπτικού πλαισίου, θα συμβάλει στη διαφύλαξη της σταθερότητας του χρηματοπιστωτικού τομέα και επίσης θα διασφαλίσει την αποτελεσματικότερη κατανομή της εγχώριας αποταμίευσης ως μέσου για την υποστήριξη της ζήτησης και των επενδύσεων.

               (12)

               Το δυναμικό ανάπτυξης και η διαρθρωτική ανταγωνιστικότητα της γερμανικής οικονομίας εξαρτώνται σε μεγάλο βαθμό από ένα καλά εκπαιδευμένο, ειδικευμένο εργατικό δυναμικό, αλλά οι ελλείψεις σε εργατικό δυναμικό μπορεί να αποτελέσουν σοβαρό πρόβλημα λόγω των δημογραφικών εξελίξεων. Αυτό τονίζει τη σημασία της πλήρους αξιοποίησης του εργατικού δυναμικού με την άρση των εμποδίων που τίθενται στη συμμετοχή στην αγορά εργασίας για συγκεκριμένες ομάδες (ηλικιωμένοι εργαζόμενοι, γυναίκες, εργαζόμενοι με χαμηλό επίπεδο δεξιοτήτων, μη υπήκοοι της ΕΕ), καθώς και της περαιτέρω ανάπτυξης του ανθρώπινου κεφαλαίου. Η αντιμετώπιση της φορολογικής επιβάρυνσης, η οποία παραμένει υψηλή ιδίως για τα χαμηλά και μεσαία εισοδήματα, θα βελτιώσει τα κίνητρα για εργασία ενώ θα επιτρέψει αυξήσεις των μισθών που θα οδηγήσουν σε μεγαλύτερο βαθμό σε υψηλότερα διαθέσιμα εισοδήματα και αύξηση της εγχώριας ζήτησης. Ο υψηλός οριακός φορολογικός συντελεστής όσον αφορά τον φόρο εισοδήματος των ζευγαριών παράγει αντικίνητρο εργασίας. Η «διαδικασία παραμέτρων» που εισήχθη το 2009 επιτρέπει στην ατομική φορολογικη επιβάρυνση ανά μήνα να αντικατοπτρίζει το προσωπικό εισόδημα κάθε ατόμου, ενώ η η φορολογική επιβάρυνση ολοκλήρου του έτους δεν μεταβάλλεται. Τα αποτελέσματα αυτής της μεταρρύθμισης της συμμετοχής στην αγορά εργασίας χρειάζονται παρακολούθηση. Εδώ μπορεί να χρειαστούν και άλλα μέτρα για να μειωθούν τα πιθανά εναπομένοντα αντικίνητρα εργασίας. Η περαιτέρω αύξηση της διαθεσιμότητας υπηρεσιών παιδικής μέριμνας θα συμβάλει επίσης στη βελτίωση της πλήρους συμμετοχής των γυναικών στο εργατικό δυναμικό, που εξακολουθεί να είναι χαμηλή. Επιπλέον, η αύξηση του αριθμού των ατόμων με τίτλους επαγγελματικής εκπαίδευσης θα μπορούσε να ενισχύσει τις προοπτικές των εργαζομένων με χαμηλό επίπεδο δεξιοτήτων στην αγορά εργασίας.

               (13)

               Η Γερμανία έλαβε πρόσφατα αποφάσεις μεγάλης εμβέλειας σχετικά με τη μελλοντική σύνθεση των ενεργειακών πηγών της. Η υλοποίηση του Energy Concept θα επιφέρει θεμελιώδη μεταμόρφωση του ενεργειακού εφοδιασμού και θα έχει συνέπειες για τις τιμές της ενέργειας και την ανταγωνιστικότητα της οικονομίας μεσοπρόθεσμα έως μακροπρόθεσμα. Συνεπώς, η σχέση κόστους-αποτελεσματικότητας πρέπει να είναι η κύρια κατευθυντήρια αρχή για την εφαρμογή του Energy Concept, που βασίζεται στην αποδοτική κατανάλωση ενέργειας, σε αποτελεσματικά ως προς το κόστος συστήματα στήριξης και σε επαρκή δίκτυα μεταφοράς ηλεκτρικής ενέργειας για τις ανανεώσιμες πηγές ενέργειας και ανταγωνιστικές αγορές ενέργειας.

               (14)

               Η ενίσχυση του ανταγωνισμού στον τομέα των υπηρεσιών θα ενισχύσει την ανάπτυξη της παραγωγικότητας και θα στηρίξει την εγχώρια ζήτηση. Περισσότερο δυναμική ανάπτυξη του τομέα των υπηρεσιών θα μπορούσε επίσης να συμβάλει στη διεύρυνση της βάσης για την αύξηση της προσφοράς και της ζήτησης στη Γερμανία. Παρά τη σημαντική πρόοδο που επιτεύχθηκε τα τελευταία χρόνια μέσω της εφαρμογής της οδηγίας για τις υπηρεσίες, φαίνεται ότι υπάρχει περιθώριο για περαιτέρω μείωση των φραγμών για την είσοδο και την έξοδο των επιχειρήσεων, ιδίως με περαιτέρω απλούστευση του συστήματος αδειοδότησης και με απλοποίηση των κανονισμών άσκησης ορισμένων επαγγελματικων δραστηριοτήτων. Η δικαιολόγηση και η επάρκεια των κανονισμών που ρυθμίζουν ορισμένα επαγγέλματα θα μπορούσαν να επανεξετασθούν. Όσον αφορά τον κλάδο των υπηρεσιών δικτύου, ο ανταγωνισμός, ιδίως στον τομέα των σιδηροδρόμων μπορεί να βελτίωθεί. Η ενίσχυση του εποπτικού ρόλου της Ομοσπονδιακής Υπηρεσίας Δικτύων και το άνοιγμα των υποδομών πωλήσεων και εισιτηρίων στον ανταγωνισμό θα ενισχύσει τον ανταγωνισμό βραχυπρόθεσμα.

               (15)

               Οι περαιτέρω μεταρρυθμίσεις για τη βελτίωση της προσβασιμότητας και της ποιότητας του συστήματος εκπαίδευσης και κατάρτισης θα είναι βασικός παράγοντας για την εξασφάλιση εργατικού δυναμικού με επαρκείς δεξιότητες, εν όψει και των δημογραφικών εξελίξεων. Προβλέπονται ελλείψεις εργατικού δυναμικού μεσαίας και υψηλής ειδίκευσης, ιδίως όσον αφορά θέματα μαθηματικών, επιστημών και τεχνολογίας. Τα ποσοστά ακαδημαϊκών επιδόσεων των νέων στην Γερμανία, τόσο στην ανώτερη δευτεροβάθμια όσο και στην τριτοβάθμια εκπαίδευση, είναι κάτω από το μέσο όρο της ΕΕ. Η αύξηση της διαθεσιμότητας προσχολικής εκπαίδευσης και ολοήμερων σχολείων και η διευκόλυνση της μετάβασης μεταξύ των διαφόρων κατευθύνσεων του σχολικού συστήματος μπορεί να βελτιώσει τα αποτελέσματα της εκπαίδευσης.

               (16)

               Η Γερμανία έχει αναλάβει μια σειρά δεσμεύσεων στο πλαίσιο του Συμφώνου για το Ευρώ+. Από την πλευρά της δημοσιονομικής πολιτικής, οι δεσμεύσεις επιβάλλουν τη διόρθωση του υπερβολικού ελλείμματος ήδη από το 2011 και την επίτευξη και υπέρβαση των στόχων στο πλαίσιο του εθνικού δημοσιονομικού κανόνα το 2011-2012. Για την ενίσχυση της χρηματοπιστωτικής σταθερότητας, τα μέτρα περιλαμβάνουν την αποτελεσματική ρύθμιση και εποπτεία της κεφαλαιαγοράς. Τα μέτρα για την απασχόληση επικεντρώνονται στη συμμετοχή στην αγορά εργασίας (μεταρρύθμιση των ενεργών μέσων για την αγορά εργασίας, βελτίωση της ένταξης επαγγελματιών με προσόντα από την αλλοδαπή και ενσωμάτωση των μεταναστών) και στην εκπαίδευση (σύμφωνο βασικής εκπαίδευσης). Τα μέτρα ανταγωνιστικότητας επικεντρώνονται στις βιομηχανίες δικτύου, την ενέργεια και τον τομέα των υπηρεσιών (π.χ. οργανισμός διαφάνειας της αγοράς για τον τομέα του ηλεκτρισμού και του αερίου, ένα πρόγραμμα για την ηλεκτροκινητικότητα, και αυξημένη χρηματοδότηση υποδομών των μεταφορών), καθώς και την εκπαίδευση (π.χ. πρωτοβουλία για την αριστεία που αποσκοπεί στην προώθηση των μεταπτυχιακών σπουδών και η χρηματοδότηση του Συμφώνου για τα Πανεπιστήμια). Οι δεσμεύσεις αυτές αναφέρονται στους τέσσερις τομείς του Συμφώνου. Αντικατοπτρίζουν σε μεγάλο βαθμό το ευρύτερο θεματολόγιο μεταρρυθμίσεων που περιγράφεται στο πρόγραμμα σταθερότητας και στο εθνικό πρόγραμμα μεταρρυθμίσεων. Ωστόσο, ορισμένοι τομείς πολιτικής εξακολουθούν να μην καλύπτονται από τις δεσμεύσεις του Συμφώνου (π.χ. αναδιάρθρωση των Landesbanken ή φορολογική επιβάρυνση της εργασίας) ή θίγονται απλώς (άνοιγμα του τομέα των υπηρεσιών και των βιομηχανιών δικτύου στον ανταγωνισμό). Οι δεσμεύσεις στο πλαίσιο του Συμφώνου για το Ευρώ+ έχουν αξιολογηθεί και ληφθεί υπόψη στις συστάσεις.

               (17)

               Η Επιτροπή αξιολόγησε το πρόγραμμα σταθερότητας και το εθνικό πρόγραμμα μεταρρυθμίσεων της Γερμανίας, συμπεριλαμβανομένων των δεσμεύσεων του Συμφώνου για το Ευρώ+. Έλαβε υπόψη όχι μόνον τη συνάφειά τους για διατηρήσιμη δημοσιονομική και κοινωνικοοικονομική πολιτική στη Γερμανία, αλλά επίσης την τήρηση των κανόνων και των κατευθυντήριων γραμμών της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ευρωπαϊκής Ένωσης με την παροχή εισροών σε επίπεδο ΕΕ σε μελλοντικές εθνικές αποφάσεις. Έχοντας αυτά υπόψη, η Επιτροπή θεωρεί ότι η γερμανική δημοσιονομική στρατηγική θα πρέπει να εφαρμοστεί όπως προβλέπεται. Εν συνεχεία θα πρέπει να διασφαλισθεί μια επαρκής δομική προσαρμογή προς τον ΜΔΣ διατηρώντας παράλληλα και μια πορεία εξυγίανσης φιλική προς την ανάπτυξη. Θα πρέπει να εφαρμοστούν περαιτέρω μέτρα στο διάστημα 2011-2012, επικεντρωμένα στην εξασφάλιση της σταθερότητας του χρηματοπιστωτικού συστήματος (π.χ. μέσω της αναδιάρθρωσης των Landesbanken) ,στην ενίσχυση των εγχώριων πηγών ανάπτυξης, με την αύξηση της συμμετοχής στην αγορά εργασίας μέσω της μείωσης της φορολογικής επιβάρυνσης της εργασίας, τη βελτίωση της προσβασιμότητας και της ποιότητας της εκπαίδευσης, καθώς και το άνοιγμα του τομέα των υπηρεσιών, των επαγγελμάτων και των βιομηχανιών δικτύου σε μεγαλύτερο ανταγωνισμό.

               (18)

               Με βάση την παραπάνω αξιολόγηση και λαμβάνοντας υπόψη τη σύσταση του Συμβουλίου βάσει του άρθρου 126 παράγραφος 7 της Συνθήκης για τη Λειτουργία της Ευρωπαϊκής Ένωσης, της 2ας Δεκεμβρίου 2009, το Συμβούλιο εξέτασε το επικαιροποιημένο πρόγραμμα σταθερότητας της Γερμανίας για το 2011 και η γνώμη του (4) αντικατοπτρίζεται ιδίως στη σύστασή του που αναφέρεται στην παράγραφο 1. Λαμβάνοντας υπόψη τα συμπεράσματα του Ευρωπαϊκού Συμβουλίου της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων της Γερμανίας,

         ΣΥΝΙΣΤΑ στη Γερμανία να αναλάβει δράση κατά την περίοδο 2011-2012 με στόχο:

               1.

               Να εφαρμόσει τη δημοσιονομική στρατηγική για το έτος 2012 και τα επόμενα όπως προβλέπεται, για να μειώσει τον υψηλό λόγο δημοσίου χρέους, σύμφωνα με τις συστάσεις του Συμβουλίου στα πλαίσια της ΔΥΕ. Στη συνέχεια να εξασφαλίσει μια επαρκή δομική προσαρμογή προς επίτευξη του μεσοπροθέσμου στόχου. Να ολοκληρώσει την εφαρμογή του δημοσιονομικού κανόνα σε επίπεδο ομόσπονδων κρατιδίων και να ενισχύσει περαιτέρω τον αντίστοιχο μηχανισμό παρακολούθησης και επιβολής κυρώσεων. Να διατηρήσει πορεία εξυγίανσης φιλική προς την ανάπτυξη, ιδίως με τη διασφάλιση επαρκών δαπανών για την εκπαίδευση και με την περαιτέρω βελτίωση της αποτελεσματικότητας των δημόσιων δαπανών για υγειονομική περίθαλψη και μακροχρόνια φροντίδα.

               2.

               Να αντιμετωπίσει τις διαρθρωτικές αδυναμίες του χρηματοπιστωτικού τομέα, ιδίως με την αναδιάρθρωση των Landesbanken που έχουν ανάγκη από επαρκώς χρηματοδοτούμενο βιώσιμο επιχειρηματικό μοντέλο.

               3.

               Να ενισχύσει τη συμμετοχή στην αγορά εργασίας μέσω της βελτίωσης της ισότιμης πρόσβασης στα συστήματα εκπαίδευσης και κατάρτισης καθώς και μέσω της λήψης και άλλων μέτρων μείωσης της υψηλής φορολογικής επιβάρυνσης με δημοσιονομικά ουδέτερο τρόπο.Να βελτιώσει τα κίνητρα εργασίας των ατόμων με προοπτικές χαμηλού εισοδήματος. Να αυξήσει τον αριθμό των παιδικών σταθμών πλήρους απασχόλησης και των ολοήμερων σχολείων. Να παρακολουθεί στενά τα αποτελέσματα των προσφάτων μεταρρυθμίσεων με στόχο τη μείωση των φορολογικών αντικινήτρων για τους έχοντες και δεύτερο εισόδημα και να λάβει και άλλα μέτρα αν τα αντικίνητρα παραμένουν.

               4.

               Να καταργήσει τους αδικαιολόγητους περιορισμούς σχετικά με ορισμένες επαγγελματικές υπηρεσίες και βιοτεχνικές δραστηριότητες. Να βελτιώσει τον ανταγωνισμό στις βιομηχανίες δικτύου, να ενισχύσει τον εποπτικό ρόλο της Ομοσπονδιακής Υπηρεσίας Δικτύων στον τομέα των σιδηροδρόμων. Επίσης, στο πλαίσιο της εξαγγελθείσας εθνικής ενεργειακής πολιτικής (Energy Concept), να επικεντρωθεί στη βελτίωση της μακροπρόθεσμης σχέσης κόστους-αποτελεσματικότητας του νόμου για τις ανανεώσιμες πηγές ενέργειας, να διασφαλίσει την ουσιαστική ανεξαρτησία της παραγωγής και της μεταφοράς ενέργειας, καθώς επίσης να βελτιώσει τις διασυνοριακές διασυνδέσεις.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ. 1.

      (2)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138 της 26.5.2011, σ. 56).

      (3)  Το άλμα του 2010 ήταν σε μεγάλο βαθμό συνδεδεμένο με το γεγονός ότι οι δύο προβληματικές τράπεζες μεταβίβασαν απομειωμένα περιουσιακά στοιχεία στους αντίστοιχους μηχανισμούς «κακής τράπεζας», που υπάγονται στον δημόσιο τομέα. Σύμφωνα με τις κατευθυντήριες γραμμές της Eurostat σχετικά με τους λογιστικούς κανόνες για τους χρηματοπιστωτικούς οργανισμούς απορρόφησης απαξιωμένων περιουσιακών στοιχείων, οι αντίστοιχες υποχρεώσεις των «κακών τραπεζών» είχαν άμεσο αντίκτυπο στο επίπεδο του χρέους.

      (4)  Προβλέπεται στο άρθρο 5 παράγραφος 3 του κανονισμού (ΕΚ) αριθ. 1466/97.